Üçüncü “qırğız inqilabı” baş verəcək? » Kaspi.azAzərbaycanda özəl xəbərlər, araşdırmalar, təhlillər və müsahibələrin tək ünvanı\n08 Avqust 2019, 11:37 13579\nPostsovet məkanının ən qeyri-sabit ölkələri sırasında olan Qırğızıstanda vəziyyət n gərginləşib. Uzun illərdir ki, ölkədə gedən siyasi mübarizə yenidən silahlı qarşıdurmaya çevrilib. Bu dəfə onun mərkəzində keçmiş prezident Almazbek Atambayev dayanır. Ötən gün Atambayevin tərəfdarları ilə onu həbs etməyə çalışan xüsusi təyinatlılar arasında baş vermiş qarşıdurmada bir polis zabitinin öldürüldüyü xəbər verilir. Milli Təhlükəsizlik Xidmətinin xüsusi qüvvələri Atambayevin iqamətgahına hücum əməliyyatı keçirib.\nPaytaxt Bişkekdəki xəstəxanalardan biri Atamabayevi həbs etməyə çalışan polislərdən birinin öldüyünü təsdiq edib. Səhiyyə Nazirliyi bildirib ki, 14 polis də daxil olmaqla, son toqquşmada 36 nəfər xəsarət alıb. Atambayevin tərəfdarları onun iqamətgahına hücum edən xüsusi təyinatlılardan 6-nı girov götürüblər və əməliyyatın dayandırılacağı halda onları buraxa biləcəklərini deyirlər. Yerli sakinlər habelə kəndə elektrik enerjisinin verilməsinin, telefon və internet rabitəsinin bərpasını tələb edirlər. Lakin girovların azad edilməsinə dair danışıqlar nəticəsiz qalıb. Bəlli olduğu kimi, keçmiş prezident, Qırğızıstan Daxili İşlər Nazirliyinin çağırışlarını qəbul etmədiyindən, onun yaşadığı binaya hücum edilib. O, bundan əvvəl həbsinin gözlənildiyi vaxt Rusiya hərbi bazasından xüsusi təyyarə ilə Moskvaya uçmuş, orada yaxşı münasibətlərdə olduğu Vladimir Putinlə görüşmüşdü. Lakin bu da ona kömək etməyib. "Kommersant” yazır ki, Putin Atambayevi indiki prezident Sooronbek Jeenbekovla barışığa çağırsa da, görünür, onun sözü yerə salınıb. 62 yaşlı Atambayevin iqamətgahı paytaxt Bişkekin yaxınlığındakı Köy Daş məntəqəsində yerləşir. Gecə yarısından sonra Köy Daşda internetin və mobil rabitənin söndürüldüyü xəbər verilir. Bəzi məlumatlara görə, hökumət Köy Daşa üç avtobusda əlavə olaraq xüsusi təyinatlılar göndərib. Öz növbəsində Atambayev videomüraciətlə çıxış edib və güc strukturlarını "özbaşınalıqları dayandırmağa” çağırıb. Eks-prezident onun həbs olunması cəhdinin qanunsuz olduğunu deyib. O, hakimiyyəti qanunsuz hərəkətlərə son qoymağa və dayanmağa çağırıb, deyib ki, əks halda bunun axırı pis qurtaracaq.\n"Atambayevi tutmaq, həbs etmək, öldürmək üçün hakimiyyət artıq dinc vətəndaşları güllələməyə, öz xalqına atəş açmağa da hazırdır. Bu, özbaşınalıqdır! Qırğızıstanlılar heç vaxt kolxoz sürüsündəki qoyun olmayacaqlar, hakim klana qul olmayacaqlar. Mən hakimiyyəti bir daha düşünməyə çağırıram”, - keçmiş prezident bildirib. Onun baş tutmayan həbs xəbərləri ilə yanaşı, eks-prezidentin bəstələdiyi mahnılar da gündəmdədir. Onlardan "Mən ölümdən qorxmuram” mahnısı bu məqamda daha çox diqqət çəkir və xeyli insan tərəfindən paylaşılıb. Qeyd edək ki, prezident olduğu müddətdə Atambayevin yeni mahnı və ya klip təqdim etməsi, ölkə KİV-inin əsas xəbərlərindən olub.\nAtambayevə qarşı 5 ittiham irəli sürülüb. O, səlahiyyətlərindən sui-istifadədə, korrupsiyada və qanunsuz varlanmaqda ittiham olunur. Eks-prezidenti eyni zamanda Köy Daşda qanunsuz ev tikməkdə, eləcə də, kriminal avtoritet Aziz Batukayevi qanunsuz azad etməkdə ittiham edirlər. Atambayev özünə qarşı irəli sürülən bütün ittihamları rədd edir və bildirir ki, onlar siyasi motivlidir. Qırğızıstan qanunlarına görə, hüquq-mühafizə orqanlarının iki çağırışına cavab verməyən şəxs dindirmə üçün məcburi qaydada saxlana bilər. Atambayevin vəkili Sergey Slesarev deyib ki, Qırğızıstan qanunvericiliyinə, keçmiş prezidentlərin statusu barədə ötən mayda edilmiş düzəliş qanunsuzdur. Ötən may ayında Qırğızıstan qanunlarına edilən dəyişikliklər Atambayevi toxunulmazlıqdan məhrum edib. Bu qanun dəyişikliyinə Qırğızıstan millət vəkillərinin əksəriyyəti səs verib.\n"Kommersant” yazır ki, hakimiyyətin Atambayevə qarşı hücuma start verməsinə səbəb, heç də ona qarşı irəli sürülən ittihamlar olmayıb, əsas səbəb Bişkekin mərkəzində sentyabrın 3-nə təyin etdiyi müxalifətin mitinqidir. Təşkilatçılar gizlətmirlər ki, onların məqsədi, sadəcə, dinc etiraz aksiyası yox, üçüncü inqilabı həyata keçirmək və hazırkı hakimiyyəti devirməkdir. Atambayev də bir neçə dəfə bildirib ki, yeni hakimiyyət nə onu, nə də tərəfdarlarını qane edir.\n"Pikir” regional ekspertlər klubunun həmsədri İqor Şestakov bildirir ki, bu hadisələr gözlənilən idi. Onun qənaətincə, Atambayev üç dəfə dindirilməyə gəlmək tələbini yerinə yetirməkdən imtina edərək, hüququ çərçivədən kənara çıxıb. Hətta xəbərdar etmişdi ki, silahı var və həbs edilməsinə yol verməyəcək. "Eks-prezident məqsədli şəkildə öz ətrafında radikal kütləni toplayırdı. Hətta onun doğma kəndini Köy Daş Xalq Respublikası adlandırırdılar. Belə vəziyyətdə hakimiyyətdə mövqe formalaşıb ki, Atambayev silahlı gizli dəstə formalaşdırır”, - deyə ekspert bildirib.\nBaşqa bir ekspert, Mərkəz Asiya üzrə ixtisaslaşmış politoloq Arkadi Dubnov hesab edir ki, qarşıdurma, vəziyyətin ciddi şəkildə gərginləşməsinə gətirib çıxara bilər. Məsuliyyət də hər iki tərəfin üzərinə düşür. Onun sözlərinə görə, Atambayevin toxunulmazlıq hüququnu sürətlə, bütün prosedurlar pozulmaqla həyata keçirdilər. Və indi nəticələri heç kim proqnoz edə bilməz. Proses, klanların irimiqyaslı qarşıdurmasına gətirib çıxara bilər. Əlavə edib ki, Qırğızıstanda vəziyyət 2005-2011-ci illərdə baş verən inqilablar dövrünə qayıdır. MDB ölkələri İnstitutunun Mərkəzi Asiya bölümünün rəhbəri Andrey Qrozin hesab edir ki, faktiki olaraq Atambayev indiki hakimiyyət üçün ən qıcıq yaradan faktora çevrilib. Onun qənaətincə, Qırğızıstan gələcəyi proqnoz edilə bilməyən bir ölkədir – burada hər şey baş verə bilər: "Bir tərəfdən, əhali mitinqlərdən bezib və iri kütləvi aksiyalarda iştirak etmək istəmir. Digər tərəfdən, Atambayev kasıb da deyil və onun üçün aksiya keçirmək çətin iş deyil. Məsələn, adi mitinq - 1500, bir qədər irisi - 3000, küçələrin bağlanması mitinqinə isə 5 min dollar tələb olunur. Yəni vəziyyəti istənilən an gərginləşdirmək, dəyişmək mümkündür”. Ekspert onu da bildirir ki, Atambayevin tərəfdarları elə də çox deyil. Prezidentlik müddətində özünə xeyli düşmən qazanmağa müvəffəq olub. Onun dövründə xeyli insan siyasi motivlərə görə həbs edilib. Elit və əks elita anlayır ki, Atambayev özünəməxsus bir insandır və yaxşısı odur ki, ona baş qoşmayasan”.\nSon məlumatlara görə, Qırğızıstanda sabiq prezident Almazbek Atambayevin iqamətgahına hücumdan sonra Təhlükəsizlik Şurasının iclası keçirilib. Mətbuatın iştirakı olmadan baş tutan iclasın gündəliyində "7 Avqust 2019-cu il tarixli vəziyyətlə əlaqədar təhlükəsizlik və qanunun aliliyinin təmin edilməsi haqqında” məsələyə baxılıb. Prezident məzuniyyətini yarımçıq saxlayaraq, Bişkekə qayıdıb. Bu barədə Qırğızıstan rəhbərinin mətbuat xidməti məlumat yayıb.\n"Keçmiş dövlət başçısı Almazbek Atambayev güc strukturlarına müqavimət göstərməklə konstitusiyanı kobud şəkildə pozub”. Bu sözləri Jeenbekov Təhlükəsizlik Şurasının iclasında deyib. Qırğızıstanın hüquqi dövlət olduğunu xatırladan prezident, Təhlükəsizlik Şurası üzvlərinə ölkədə qanunun aliliyinin qorunması və təhlükəsizliyin təmin olunması üçün təcili təxirəsalınmaz tədbirlər görmək barədə göstəriş verib. O da bildirilir ki, Atambayevin iqamətgahına iki hücum cəhdindən sonra onun tərəfdarlarına qarşı cinayət işi qaldırılıb. "24 kg” portalı xəbər verir ki, həmin şəxslərə qarşı bir neçə maddə - kütləvi etiraz aksiyaları keçirmək, xuliqanıq, qətl, həyata qəsd, zorakılıq, eləcə də girov götürülməsi maddələri üzrə cinayət işləri qaldırılıb. Bütövlükdə 47 nəfər xəstəxanalıq olub, onların 22-si təhlükəsizlik xidməti əməkdaşı, qalanı mülki şəxslərdir.


Daxili Qoşunların xidməti-döyüş fəaliyyətinin yekunlarına həsr olunmuş əməliyyat müşavirəsi keçirilib - AZƏRTAC – Azərbaycan Dövlət İnformasiya Agentliyi\nDaxili Qoşunların xidməti-döyüş fəaliyyətinin yekunlarına həsr olunmuş əməliyyat müşavirəsi keçirilib\nYanvarın 18-də Daxili İşlər Nazirliyində (DİN) Daxili Qoşunların 2016-cı ildə xidməti-döyüş fəaliyyətinin yekunlarına həsr olunmuş naziryanı əməliyyat müşavirəsi keçirilib.\nDİN-in mətbuat xidmətindən AZƏRTAC-a bildiriblər ki, daxili işlər naziri, general-polkovnik Ramil Usubov müşavirədə çıxış edərək Azərbaycan Prezidenti İlham Əliyevin rəhbərliyi ilə 2016-cı ildə cəmiyyət həyatının bütün sahələrində olduğu kimi, bütövlükdə ordu quruculuğu, o cümlədən Daxili İşlər Nazirliyinin Daxili Qoşunlarının xidməti-döyüş fəaliyyətinin təkmilləşdirilməsi sahəsində aparılan işlərin də geniş vüsət aldığını xatırladıb. R.Usubov Qoşunların maddi-texniki bazasının daha da möhkəmləndiyini, müasir silah və texnika alındığını, şəxsi heyətin sosial-məişət problemlərinin həlli istiqamətində məqsədyönlü tədbirlərin həyata keçirildiyini vurğulayıb.\nQeyd olunub ki, görülmüş işlər Prezident, Silahlı Qüvvələrin Ali Baş Komandanı İlham Əliyev tərəfindən layiqincə qiymətləndirilir. Bu ali diqqət və qayğı hərbi qulluqçulardan üzərlərinə düşən vəzifələri daha böyük məsuliyyətlə yerinə yetirməyi, sabitliyin, təhlükəsizliyin, əmin-amanlığın, insan və vətəndaş hüquq və azadlıqlarının nümunəvi təminini, heç bir halda arxayınlaşmamağı tələb edir.\nSonra daxili işlər nazirinin müavini-Daxili Qoşunların komandanı, general-leytenant Şahin Məmmədov xidməti-döyüş fəaliyyətinin yekunları barədə məruzə ilə çıxış edib. O deyib ki, hesabat dövründə Qoşunlarda döyüş hazırlığının daim yüksək səviyyədə saxlanılması məqsədilə şəxsi heyətin praktiki bacarığının artırılması, fiziki hazırlıq səviyyəsinin yüksəldilməsi, təlim-tədris bazasının inkişaf etdirilməsi döyüş təliminin başlıca vəzifələrini təşkil edib. Bununla yanaşı, polis orqanları ilə birgə qarşılıqlı əlaqənin və fəaliyyətlərin təkmilləşdirilməsi də təlim prosesində prioritet məsələlərdən olub.\nHərbi qulluqçuların mənəvi-psixoloji hazırlığının yüksəldilməsi, o cümlədən şəxsi heyətin Vətənə və hərbi anda sədaqət, hərbi nizamnamələrin tələblərinə sözsüz əməl edilməsi ruhunda tərbiyəsi, onlarda xidmətin çətinliklərinə dözüm keyfiyyətlərinin formalaşdırılması istiqamətində zəruri tədbirlər həyata keçirilib.\nQeyd olunub ki, ötən il qarşıya qoyulan əsas tapşırıqlardan olan Formula-1 Avropa Qran-prisi yarışı və 42-ci Ümumdünya Şahmat Olimpiadası kimi beynəlxalq tədbirlər zamanı hüquq-mühafizə orqanları ilə birlikdə Daxili Qoşunlar müəyyən edilmiş vəzifələri peşəkarlıqla həyata keçirib.\nQanunçuluğun, nizam-intizamın möhkəmləndirilməsi, hərbi qulluqçular arasında qarşılıqlı münasibətlərin nizamnamə qaydalarına uyğun riayət olunması sahəsində həyata keçirilən ardıcıl tədbirlərin nəticəsi olaraq, 2015-ci illə müqayisədə hərbi qulluqçular tərəfindən törədilmiş cinayətlərin və kobud intizam pozuntularının sayı sabit qalıb. Hadisələrin sayı 22 faiz, xəsarətlərin sayı isə 30,4 faiz azalıb.\nBildirilib ki, şəxsi heyətin kazarma-məişət şəraitinin müasir standartlara uyğunlaşdırılması, hərbi hissə və bölmələrin silah və xüsusi texnika ilə təchizatı istiqamətində işlər uğurla davam etdirilib. Hesabat dövründə məişət şəraitinin yaxşılaşdırılması məqsədilə Şirvan şəhərində yerləşən hərbi hissənin xidməti fəaliyyəti üçün bütün infrastruktur yaradılmaqla yeni hərbi şəhərcik salınıb ki, onun da yaxın günlərdə istifadəyə verilməsi nəzərdə tutulur. Bundan başqa, bir çox hərbi hissələrdə hərbi və məişət obyektlərinin təmiri aparılıb, lazımi avadanlıqla təmin edilərək yenidən istifadəyə verilib.\nMüşavirəyə yekun vuran daxili işlər naziri ötən hesabat ilində Daxili Qoşunların fəaliyyətini ümumilikdə yüksək qiymətləndirib, qarşıda duran vəzifələrdən danışıb, onların həlli istiqamətində konkret tapşırıq və tövsiyələrini verib.\nR.Usubov deyib ki, əldə olunan müsbət nəticələrin qorunub saxlanılması və inkişaf etdirilməsi üçün bütün zəruri tədbirlər görülməli, qarşıya qoyulmuş tapşırıqların operativ və keyfiyyətli icrasına, döyüş xidmətinin təşkilinə və aparılmasına, döyüş təlimlərin keçirilməsinə xüsusi diqqət yetirilməlidir.\nBir neçə gün əvvəl dövlətimizin başçısının Naxçıvan Muxtar Respublikasında dislokasiya olunan hərbi hissələrə baxış keçirərkən bir daha döyüş qabiliyyəti ilə bərabər, əsgər və zabitlərin mənəvi-psixoloji durumunun yüksək səviyyədə olmasının vacibliyini vurğuladığını nəzərə çatdıran nazir bu baxımdan şəxsi heyət arasında vətənpərvərlik ruhunun, nizam-intizamın gücləndirilməsi ilə bağlı aparılan tərbiyəvi işin keyfiyyətinin artırılmasının, müvafiq vəzifələrin həllinə mütəxəssislərin, Daxili Qoşunların ictimai təşkilatlarının və şuralarının yaxından cəlb edilməsinin əhəmiyyətini önə çəkib. Qeyd edilib ki, döyüş təlimi prosesində şəxsi heyətə yüksək nəzəri biliklər tədris olunmalı, praktiki bacarıqlar aşılanmalıdır. Fiziki hazırlıq səviyyəsinin yüksəldilməsinə, silahdan, xüsusi vasitələrdən və döyüş texnikasından düzgün və effektiv istifadə bacarığının artırılmasına böyük önəm verilməli, xüsusi təyinatlı və xüsusi vasitələrin tətbiqi bölmələrinin, habelə xüsusi və döyüş texnikası ekipajlarının praktiki fəaliyyəti, ekstremal şəraitdə və əməliyyatlarda düzgün, qətiyyətli qərar qəbul etmək bacarığı, döyüş hazırlığı yüksəldilməlidir.\nCari ildə Bakıda IV İslam Həmrəyliyi Oyunları və Formula-1 Azərbaycan Qran-prisi kimi beynəlxalq əhəmiyyətli idman yarışlarının keçiriləcəyini xatırladan nazir bütün təşkilati tədbirlərin müəyyən edilmiş vaxtda icrasını, qüvvə və vasitələrin hər bir tədbir ərəfəsində tam hazırlıq vəziyyətinə gətirilməsini tələb edib.\nSonda R.Usubov xidməti vəzifələrin uğurla yerinə yetirilməsi üçün Azərbaycan Prezidenti, Silahlı Qüvvələrin Ali Baş Komandanı İlham Əliyev tərəfindən bütün lazımi şəraitin yaradıldığını, şəxsi heyətin böyük dövlət qayğısı ilə əhatə olunduğunu bir daha vurğulayıb. Nazir bu ali diqqət və etimada cavab olaraq qanunla müəyyən edilmiş vəzifələrin bundan sonra da peşəkarlıqla yerinə yetiriləcəyinə, xalqa, dövlətə xidmət işinin daha böyük əzmlə davam etdiriləcəyinə əminliyini bildirib.\nAZERTAG.AZ :Daxili Qoşunların xidməti-döyüş fəaliyyətinin yekunlarına həsr olunmuş əməliyyat müşavirəsi keçirilib\n“Tufan” tipli sərhəd gözətçi gəmisi xidməti–döyüş fəaliyyətinə başlayıb VİDEO


“ Ana və Uşaq” haqqında » Anaveusaq.az - İctimai-siyasi, pedogoji jurnal\nAnaveusaq.az » Baş redaktor » “ Ana və Uşaq” haqqında\nMüəllif: Anaveusaq.az от 31-01-2017, 08:00\n" Ana və Uşaq” onlayn jurnalı hələ qəzet kimi 2005-ci ilin aprel ayından fəaliiyətə başlayıb. 5 il bundan qabaq- yanvarın 31-dən isə fəaliyyətini elektron formada davam etdirir.\nAzərbaycanda onlayn medianın özünün yaşı da gəncdir: 23 yaş. Bu mənada " Ana və Uşaq” onlayn jurnalını yenimetmə hesab etməsək də, körpə də hesab etmirik. Əslində, O vaxt bir neçə illik fəaliyyətdən sonra maliyyə çətinliyindən qəzetin nəşrini dayandırmışıq. 2014-cü ildən isə biz əvvəlcə mətbu fəaliyyətimizi sayt , 2016-cı ilin iyun ayından isə qəzetin elektron variantı kimi davam etdiririk. Bu gün onlayn jurnal formasında yayımlanmağımız, yəni nəşr formasının dəyişdirilməsi Ədliyyə Nazirliyi ilə razılaşdırılıb.\nSayt kimi fəaliyyət göstərəndə istifadəçilərimizin sayı 2 mini keçmişdi, gündəlik ziyarət edən istifadəçilərin sayı isə 1200-1500 arası olurdu.\nBiz reytinq dalınca qaçmadıq, istifadçi sayı artırmaq hədəfimiz deyildi. Qarşımıza ana və uşaqlar haqqında didaktik yazılar paylaşmaq, xalqımızın taleyində rolu və yeri olan qadınlar, habelə mədəniyyətimiz, ədəbiyyatımız, tariximiz, adət-ənənələrimiz, əlamətdar gün və bayramlarımız haqqında maraqlı yazılar dərc etmək məqsədi qoymuşduq.\nQadınlar saytda evdarlıq və analıq təcrübələrini paylaşırdılar. Uşaqlarla bağlı tərbiyəvi-əxlaqi məzmunlu yazılar verirdik. Və sair. Ən əsası isə, saytımız vasitəsilə evdar qadınlar fəal həyatla bağlanırdılar, qadın rəfiqələri ilə ünsiyyət qurur, intellektual səviyyələrini artırırdılar. Xaricdə yaşayan həmvətənlərimiz Ana və Uşaq.az vasitəsi ilə Azərbaycanla, dilimiz, ədəbiyyatımız və mədəniyyətimizlə bağlılıqlarını yaşadırdılar. Bütün bunları kiçik bir heyətlə, həm də könüllülük əsasında görmüşük. Bu fəaliyyətlərdə kimlərin əməyi olubsa, "Ana və Uşaq” adından təşəkkürümü bildirirəm: Sevinc xanıma, Səadət xanıma, Gülarə xanıma, Esmira xanıma, Leyla xanıma, Nigar xanıma və digər fəal istifadəçilərimizə.\nFəqət, bu illərdə çox çətinliklərlə üz-üzə qaldıq. Ən böyük çətinliklərimiz bir çox istifadəçilərin bütün hərfləri böyük şriftlə yazması, , "ə”-ni "e”, "ö”-nü "o”, "ş”ni "sh” və s kimi yazması idi.\nDigər bir çətinlik yazılan şərhlərlə bağlı idi.\n"Təşəkkür edirəm”, "maraqlı idi”, "atdım seçilmişlərə”, "tsk” kimi qısa çat söbətləri. Əlbəttə ki, heç vaxt bunlara yol vermədik. Hədəfimiz bu idi ki, ana dilimizin qayda-qanunlarına məsuliyyət və ehtiramla yanaşmalıyıq. Şərhlər məzmunlu olmalıdır və mövzunu əhatə etməlidir. Etiraz edənlər az deyildi. Biz istifadəçiləri itirmək seçimi qarşısında qalanda da, prinsiplərimizdən geri çəkilmədik. Kim nə istəsəydi, necə istəsəydi yazmasına məhəl qoymasa idik, istifadəçi sayımız bir neçə dəfə indikindən çox olardı.\nBir çox saytlar üçün ənənəvi yol olan məzmunsuz, şit yazılar, şəkillər, kim boşandı, kim maşın aldı kimi yazılara "yox” dedik. Biz belə yazıları kimsədən də pis verməzdik. Amma biz o yolu seçdik ki, saytımız istər mövzu və məzmun baxımından, istərsə də tərbiyəvi-əxlaqi yönümünə görə bura yolu düşən hər kəsin rəğbətini qazansın.\nHesab edirəm ki, ideal şəkildə olmasa da, buna nail olurduq. Eyni zamanda bu fəaliyyəti Fasebook səhifəsində də davam etdirdik.\nSaytda gedən yazılar heç vaxt ləngimədi, sayı azalmadı. Çox vaxt bütün işləri özümüz gördük. Texniki məsələlərdən tutmuş, bölmələr üzrə yazılar hazırlayıb redaktə etmək, mövzuya uyğun şəkillər seçmək, onları sayta yerləşdirmək və s. hamısını 2-3 nəfərlə ərsəyə gətirdik. Fasebook səhifəmizi 2200-dən artıq istifadəçi bəyənib. Amma izləyici axını hər zaman artmaqdadır. Yeganə problem istifadəçilrimizin hər hansı yazıya fikir bildirməməsidir.\nMəsələn, bu yazını (http://anaveusaq.az//1246-dushuncelerim-yazi.html ) 162 nəfər izləyib: ailə, sevgi, vəfa mövzusunda bir yazıdır. Heç ola bilməz ki, 162 nəfərdən kiminsə fikri olmasın. Axı bu cür paylaşmalar fikir, müzakirə tələb edir. Əgər qarşılıqlı əlaqə yoxdursa, qızğın müzakirə, mübahisə yoxdursa, bunlar müəllifi, ümumilikdə hamımızı ruhdan salır. İnamlı axtarışlar, yeniliklər istənilən səviyyədə olmur. Doğrudur. Yuxarıda qeyd etdiyim kimi izləyici axını hər zaman olub, indi də var, amma hamı gəlib oxuyub çıxıb gedir. Belə olmamalıdır. Biz saytımız üçün qızğın diskussiyalar arzulamışıq, təəssüf ki, bu, yoxdur. Uşaqlar üçün məntiqli test çalışmaları verirdik , 1 adam münasibət bildirmədi.\nOxucu fəallığı məsuliyyət deməkdir, keyfiyyətə çağırış deməkdir. Bunları yazmaqda məqsədim müraciət deyil, giley də deyil, sadəcə, saytdan jurnal formasına keçməyimizin səbəbini bildirmək idi. Jurnalda saytlardakı kimi şərh yazmalara o qədər də ehtiyac yoxdur. Müəyyən yazılara arzu edənlər fikir bildirə bilərlər, bildirməzlərsə də, yazını izləmə sayına görə də mövzunun keyfiyyətini dəyərləndirə bilərik.\nBiz bu gün heç bir maddi vəsaitə malik deyilik, həvəskar bir heyətlə (2-3 nəfərlik) fəaliyyətimizi davam etdirirk. Həm jurnalın profilinə uyğun yazılar veririk, həm də mühüm xəbərləri veririk. Xəbərləri AZƏRTAC-dan mənbə göstərilməklə veririk.\nBunlar olduqca ciddi məsələlərdir. Siz saytları izləyirsinizsə, rast gəlməmiş olmazsınız: bir çox informasiya portalları bu gün bir xəbər verirlər, səhəri gün təkzib edirlər və ya yanlışlıqlarını mövcud həqiqətə yaxınlaşdırırlar. Azərbaycanın əksər rayonlarında bizim də tanışlar var. Orada baş verən hadisələri telefonla öyrənib biz də xəbər yaya bilərik. Amma xəbər nə qədər operativdirsə, o qədər də dəqiq olmalıdır. İctimaiyyəti yanlış mövqeyə istiqamətləndirə bilər. Odur ki, etibarlı mənbə olaraq AZƏRTAC xəbərlərini təqdim edirik.\nHeç bir iş başlanğıcda asan olmur, zirvə üçün müəyyən yol getmək lazımdır. Böyük hədəflərimiz olmasa da, malik olduğumuz hədəfə öz dəsti-xəttimizlə davam edəcəyik.\n"Herba Flora" jurnalının 100-cü nömrəsi


Palitra qəzetiXaricdə oxuyan tələbə və gənc alimlərin “Sənaye ili”ndən gözləntiləri\nXaricdə oxuyan tələbə və gənc alimlərin “Sənaye ili”ndən gözləntiləri\nTarix: 17.01.2014 | Saat: 20:25:00 | E-mail | Çapa göndər\nPrezident İlham Əliyevin 2014-cü ilin "Sənaye ili" adlandırılması ilə bağlı sərəncam imzalamasından sonra bu sahə üzrə görüləcək tədbirlərin daha da çoxalacağı, iqtisadiyyatın daha da inkişaf edəcəyi gözlənilir. Bu ilin "Sənaye ili" adlandırılması iqtisadiyyatın sənayeləşdirilməsi baxımından da vacib idi. Rəsmi proqnozlara əsasən, bu il qeyri-neft sektorunun ÜDM-də payı 62.0, büdcə gəlirlərində isə 35.0 faizə çatdırılacaq. İqtisadiyyatın şaxələnməsi üçün isə təbii ki, xüsusən də qeyri-neft sektorunda sənayenin inkişafı qaçılmazdır. Bəs, "Sənaye ili"ndə ölkəmizdə sənayenin inkişaf etdirilməsi üçün hansı tədbirlərin görülməsinə ehtiyac var? Bu sərəncam sənayenin inkişafına hansı formada təsir edə bilər? Bu suallara xaricdə təhsil alan aktiv gənclərimizdən və gənc alimlərimizdən cavab aldıq. Onlar da öz növbəsində “Sənaye ili”nə öz töhfələrini verməyə hazır olduqlarını bildirdilər.\nLitva Enerji İnstitutunun həqiqi üzvü, Kaunas Texnologiya Universitetində doktorluq dərəcəsi üzrə təhsil alan Elnur Abbasov Prezident İlham Əliyevin 2014-cü ili "Sənaye ili" elan etməsi və bu sahənin prioritet istiqamət olaraq təsdiqlənməsini təqdirəlayiq və sevindirici hal saydı: “Cənab Prezident müvafiq sərəncamla yanaşı, "Azərbaycan Respublikasında sənayenin inkişafına dair 2015-2020-ci illər üçün Dövlət Proqramı"nın hazırlanması istiqamətində göstəriş və tapşırıqlarını vermiş, tədbirlər planı hazırlanmışdı. Ölkəmizdə istər ağır, istərsə də yüngül sənaye sahələrinin yaradılması və inkişafı öz müsbət nəticəsini iqtisadi, sosial və ictimai sferalarda göstərəcək. Onu da qeyd etmək lazımdır ki, Azərbaycan bu istiqamətdə zəngin təcrübə və ənənəyə malikdir. Azərbaycan istehsalı olan sənaye məhsullarının hazırlanması və istifadəsi istər daxili bazar tələbatının, istərsə də xarici ixracatın inkişafına təsir edəcək”.\nGənc alimin sözlərinə görə, ölkəmiz Avropa və dünya sənaye məhsulları bazarında öz məhsulları ilə fərqlənəcək və qeyri-neft sektorunun daha da inkişafı üçün təkan veriləcək: “Bu hal biz gəncləri yalnız sevindirə bilər. Qeyd etmək istərdim ki, hazırda çalışdığım və elmi araşdırma apardığım alternativ və bərpa olunan enerji resurslarının öyrənilməsi və ekoloji təmiz sənaye məhsullarının istehsalı üçün də gözəl şərait yaranmaqdadır. Təsadüfi deyil ki, Prezident “Azərbaycanda alternativ və bərpa olunan enerji mənbələrindən istifadə olunması üzrə Dövlət Proqramını” təsdiqləyib və Azərbaycanda “yaşıl idarəetmə”yə keçidin əsasını qoyub. Hazırda texnoloji manufakturanın yaradılması, külək turbinləri parklarının və Günəş batareyaları poliqonunun genişləndirilməsi məhz alternativ enerji məhsulları sənayesinin inkişafı üçün gözəl imkan yaradıb. Respublikamız bu istiqamətdə zəngin təcrübə toplamaqdadır. Bu istiqamətdə fəaliyyət göstərən elmi işçi və mütəxəssis kimi onu deyə bilərəm ki, qeyd olunan sənaye sahəsinin inkişaf etdirilməsi öz müsbət nəticəsini yalnız iqtisadi-sosial sahədə deyil, həmçinin ekoloji idarəetmədə göstərcək. Ekoloji təmiz sənaye məhsullarının istehsalı bizə və gələcək nəsillərə daha sağlam, daha təmiz və daha yaşıl bir mühitdə yaşamağı vəd edir”.\nFransanın “Paris 6” Universitetinin Materialşunaslıq üzrə elmi tədqiqatçısı Vüsal Hüseynov sözügedən sərəncamın sənayenin inkişafına böyük töhfə verəcəyini bildirdi: “Bildiyiniz kimi ölkəmizdə “Əsrin müqaviləsi”ndən sonra ötən 20 ildə sənaye infrastrukturunun ən böyük payını neft və neft məhsulları əhatə edirdi. Son 5 ildə qaz, rabitə və informasiya texnologiyaları sənayesi çox sürətlə inkişaf etdi. Söz yox ki, neft, qaz və rabitə sənayesinin inkişafı iqtisadiyyatımızın stabilliyinin təmin olunmasında və ölkə büdcəsinin ildən-ilə artmasında, eləcə də beynəlxalq arenada dövlətimizin siyasi qüdrətinin möhkəmlənməsində ən vacib amillərdən oldu. Bu uğurlarla yanaşı, bizim sənayenin gerilədiyi sahələr də olmuşdu. Misal üçün metallurgiya, maşınqayırma, yüngül sənaye, kənd təsərrüfatı və s. göstərmək olar.\nDüşünürəm ki, Prezidentin bu ili “Sənaye ili” elan etməsi və verdiyi tapşırıqlar birbaşa olaraq sənayenin və iqtisadiyyatımızın inkişafına, bir çox sosial problemlərin həllinə, gələcəkdə sənayemizin hər bir sahəsinin beynəlxalq rəqabətə girərək müvəffəqiyyət qazanılmasına hesablanmış ən önəmli proqramlardan biridir. Həm bir mühəndis kimi, həm metallurgiya və materialşünaslıq sənayesi ilə bağlı elmi-tədqiqat aparan gənc elmi işçi kimi və nəhayət bir vətəndaş kimi bu qərar məni çox sevindirib və sənayenin gələcəyinə böyük ümidlər bəsləməyə stimul verir”.\nVüsal Hüseynov onu da vurğuladı ki, bu, bir dövlət proqramı olduğu üçün dövlətimizin bir çox planlı tədbirləri də icraata başlayıb, həyata keçiriləcək: “Hesab edirəm ki, bizim ölkənin inkişafı naminə hər bir vətəndaş, hər bir təşkilat imkanları daxilində öz müsbət töhfələrini verməlidir. Bu məsələdə Azərbaycan ziyalılarının istər ölkə daxilində, istərsə də ölkə xaricində fəaliyyəti çox önəmlidir. Sənayenin beynəlxalq səviyyəyə qalxması üçün inkişaf etmiş xarici ölkələrin təcrübələrindən yararlanmaq mütləqdir. Bu məsələdə, əsasən xaricdə təhsil almış tələbələrin və mütəxəssislərin bilik və təcrübələrindən də geniş şəkildə istifadə olunmalı və onlara sənayenin müxtəlif sahələrində xarici həmkarları ilə bir çox müştərək layihələrini həyata keçirmələri üçün lazımi köməklik göstərilməlidir. Xaricdə sənayenin müxtəlif sahələri üzrə təhsil alan tələbələrimiz də öz növbəsində çoxlu layihələrin reallaşmasında təşəbbüskar olmalıdırlar. Çünki bu, həm də onlara öz potensiallarını ortaya qoyma imkanı verəcək.\nXaricdə oxuyan tələbələrimizə bu il ölkə xaricində və daxildə sənayenin istənilən sahələrində xarici mütəxəssislərlə fikir və təcrübə mübadiləsi üçün keçiriləcək görüşlərdə, hazırlanacaq böyük və kiçik layihələrdə aktiv iştirak etmələrini arzulayıram. Mən də öz növbəmdə bu proqrama töhfə vermək üçün materialşünaslıq sahəsi ilə əlaqədar ölkəmizə forum çərçivəsində xarici həmkarlarımı dəvət edib, bu sahədə olan problemlərin həllini taparaq, aradan qaldırılması üçün layihələrin hazırlanması kimi təşəbbüsdə olmaq niyyətindəyəm”.\nTvente Universitetində kimya mühəndisliyi, nanokimya sahəsi üzrə təhsil alan Bəhruz Məmmədov “Sənaye ili”nin elan olunmasının dövlətin ölkədə iqtisadiyyatın neft amilindən asılılığı azaltmaq istiqamətində apardığı siyasətin tərkib hissəsi kimi gördüyünü dedi: “Təbii ki, bu tip işlər zaman tələb edir. Dövlət neftin tükənən resurs olduğunu yaxşı başa düşür və iqtisadiyyatın vergi yolu ilə tənzimlənməsində ardıcıl addımlar atır. Nümunə üçün demək istəyirəm ki, məhdud sayda təbii resursu olan Almaniya kimi dövlətin dövlət büdcəsi sırf sənaye hesabına təmin olunur. Bu uğurun əsas səbəbi ölkənin dünya səviyyəsinə çıxan “BMW”, “Mercedes”, “BASF”, “Bayer”, “Envoik industries” və s. kimi nəhəng şirkətlərinin olmasıdır. Bu sənayelərin uğur qazanması, yüksək satış əldə etməsi dövlət büdcəsinə gələn vergi deməkdir. Fikrimcə, bu ildə sənayeyə aidiyyəti olan sahibkarlığa stimul verəcək qanun layihələri qəbul olunsa, məqsədəuyğun olar. Məsələn Almaniya və Hollandiyada kiçik biznesə yeni qoşulanlar ilk 2-3 ili aşağı vergi ödəyirlər. Bundan başqa, Qərb ölkələrində olan böyük sənaye şirkətlərinin Azərbaycana gətirilməsi ilə əlaqədar layihələr həyata keçirilməsi müsbət tədbirlər olar. Bu sahədə xaricdə təhsil alan tələbələrimizin bilik və bacarıqlarından da yararlanmaq lazımdır. Xarici şirkətlərə gəldikdə isə bu şirkətlərin ölkəmizə gəlməsi, istehsalat müəssisələri açması həm yeni iş yerləri, həm də yerli kadrların təkmilləşməsi demək olar. Bu mərhələ başa çatdıqdan sonra növbəti mərhələdə artıq Azərbaycanın özünün tədqiqatlar aparmaq üçün yetərincə kadrları və münbit şəraiti olacaq. Lakin yenə də bu, zaman tələb edir”.\nGənc kimyaçı alim, kimya üzrə fəlsəfə doktoru Əfsun Sucayev də 2014-cü ilin “Sənaye ili” elan edilməsini təqdirəlayiq hal sayır: “Məlum olduğu kimi, Azərbaycan iqtisadiyyatında qeyr-neft sektorunun inkişafı üçün prioritet sahələr müəyyənləşdirilib, onlardan biri də məhz sənayedir. Nеcə ki, кənd təsərrüfаtı, turizm, insаn каpitalı nеftdən kənar iqtisаdi sаhənin inkişаfı üçün prioritet sаhələr еlаn еdilib, sənаyе də bu məsələdə аpаrıcı hissə hеsаb оlunur. Gizli deyil ki, Аzərbаycаndа nеft hаsilаtı аşаğı düşür. Bu sahədən əldə edilən gəlirləri kompensasiya edəcək sahələr inkişaf etməlidir. 2013-cü ildə nеft sеktоrundа müəyyən еnmələr bаş vеrib. Bu il də təхminən 5-6 fаiz аşаğı düşə bilər. Bunun dа qаrşısını аlmаq üçün sənаyеnin inkişаfınа çох böyüк önəm verilməlidir. Güclü sənaye potensialının inkişafı üçün zəngin xammal bazasının mövcudluğu, nəhəng və çoxşəbəkəli sənaye kompleksinin imkanlarının səfərbər edilməsi bu sahənin qısa müddətdə inkişafını şərtləndirir. Sözün əsl mənasında Azərbaycanın ən zəngin təbii ehtiyatlara malik olması sənaye potensialından maksimum faydalanmağa imkan verir. Təkcə Gəncə-Daşkəsən zonalarında xammal bazasının mövcud olması yeni sənaye müəssisələrinin, texnoparkların yaradılması üçün yetərlidir. Bir halda, ölkədə sənaye parklarının yaradılmasında məqsəd də texnologiyalar əsasında rəqabət qabiliyyətli sənaye istehsalının inkişafıdır, onda qısa zaman kəsiyində bu sahədə fəaliyyət göstərən sahibkarlıq subyektləri dəstəklənməli, qeyri-neft sektorunun davamlı inkişafını təmin edəcək və əhalinin istehsal sahəsində məşğulluğunu artıracaq fəaliyyətlərə önəm verilməlidir”.\nGənc alim “Hansı sənaye sahələrinin inkişaf etdirilməsi məqsədəuyğundur?” sualına isə belə cavab verdi: “İlk növbədə mеtаllurgiyа sənаyеsinin inkişаfı üçün bütün imkаnlаr vаr. Аzərbаycаnın хаricdən hеç bir хаmmаlı gətirməyə еhtiyаcı yохdur. Bütün хаmmаllаr vаrımızdır. Sаdəcə Bакıdа, Bакıətrаfı yеrlərdə, Gəncədə bu хаmmаlı еmаl еdəcək mеtаllurgiyа коmplеksini gеnişləndirməк lаzımdır. Аmmа sənаyеnin inкişаfındа struкtur düzgün müəyyən еdilməlidir. Bаşqа sözlə, idхаlın struкturunа bахmаq olar. Diqqəti ona yönəltmək lazımdır ki, biz хаricdən dаhа çох hаnsı sənаyе məhsulunu idхаl еdiriк, о sаhələrə uyğun müəssisələr yаrаdılsın. Sovet dövründə rеspubliкаmızdа nеft- mədən sənаyеsi üzrə 20-dən аrtıq zаvоd, fаbriк fəаliyyət göstərirdi. Аzərbаycаnın bu məhsullаrа оlаn tələbаtı tаm dахili istеhsаl hеsаbınа ödənilirdi. Lаkin indi bu məhsullаrın böyüк əкsəriyyətini хаricdən gətiririк. Bu istiqаmətə diqqət yönəltməк pis olmaz. Кənd təsərrüfаtı sаhəsində еmаl sənаyе müəssisələrinin sаyını аrtırmаq olar. Xüsusən, regionlarda istifadəyə verilən müəssisələrin istehsal gücünün artırılması və yeni rəqabətqabiliyyətli məhsulların buraxılışı sənaye sektorunun ümumi daxili məhsulda xüsusi çəkisini əsaslı şəkildə artırar. İqtisadiyyat və Sənaye Nazirliyinin proqnozlarına görə, qarşıdakı onillikdə Azərbaycanda 500-dən artıq yeni sənaye müəssisəsinin yaradılması nəzərdə tutulur. Onların əsas hissəsi iri sənaye mərkəzləri olmaqla, iqtisadiyyatın inkişafında xüsusi rol oynaya bilər. Xüsusilə də, sənaye texnoparklarının ərazisində yaradılacaq bu müəssisələrin əsas profili ixracyönümlü iqtisadiyyatın stimullaşdırılmasına xidmət edəcək və ölkəmiz beynəlxalq standartlara cavab verən rəqabətqabiliyyətli sənaye məhsullarını dünya bazarına ixrac etməklə valyuta gəlirlərini daha da artırmış olar”.\nKöln Universitetində İqtisadiyyatin idarə edilməsi və təşkili üzrə təhsil alan Bayram İbrahimxanlı sözügedən sərəncamın mahiyyətinin böyük olduğunu deyərək, sərəncamdan irəli gələn tədbirlərin görülməsi üçün dövlət orqanlarının da üzərinə böyük yük düşdüyünü bildirdi: “İqtisadiyyat elə bir sahədir ki, onun ayrı-ayrı hissələrini bir xətt üzrə inkişaf etdirmək mümkün deyil. Yəni bütün iqtisadi sferalar bir-biri ilə bağlıdır və onlar birlikdə inkişaf etdirilir, yüksələn xətdə də iqtisadiyyatın bütün sahələri yer alır. “Sənaye ili”nə gəldikdə isə bəlkə də Azərbaycan yeganə ölkədir ki, hər il ölkə başçısı bir sahəni bu ilə həsr edib diqqəti həmin sahəyə yönəldir. Bu, əla mexanizm və ideyadır. Buna görə Prezidentə biz gənclər də təşəkkür edirik. Çünki hər bir gənc öz sahəsi üzrə bu illərdən yararlana bilir. Azərbaycan sənayesi son illərdə yüksəliş əldə edib. Amma görülməli işlər çoxdur. Sadalamaq istəməzdim, amma kimya sənayesində kifayət qədər işlər görüldüyü üçün ağır metallurgiya və digər neftə aid olmayan sənaye sahələrinə diqqətin artırılmasını təklif edərdim”


Lavaş YUNESKO-nun siyahısında\n23 Noyabr 2014 19:36\nNoyabrın 23-də Azərbaycanın mədəniyyət və turizm naziri Əbülfəs Qarayevin türkiyəli həmkarı Ömər Çelikin başçılıq etdiyi nümayəndə heyəti ilə görüşündə ölkələrimiz arasında mədəniyyət sahəsində əməkdaşlığın inkişaf etdirilməsi ilə bağlı müzakirələr aparılıb.\nTeleqraf.com-un məlumatına görə, Əbülfəs Qarayev ötən il Türkiyənin üç şəhərində keçirilmiş Azərbaycan Mədəniyyəti Günlərinin mədəniyyətimizə və incəsənətimizə böyük maraq doğurduğunu söyləyib. Nazir ümidvar olduğunu bildirib ki, Azərbaycanda ilk dəfə keçirilən Türkiyə Mədəniyyəti Günləri də əlamətdar hadisəyə çevriləcək, ölkələrimiz arasında mədəni əlaqələrin inkişafına təkan verəcək. Bu həm də Türkiyə mədəniyyəti ilə daha yaxından tanışlıq üçün böyük əhəmiyyət kəsb edir.\nBodrumda türkiyəli nazirlə keçirdiyi görüşü xatırladan Ə.Qarayev mədəniyyətin və turizmin inkişafına, birgə layihələrin həyata keçirilməsinə dair aparılan fikir mübadiləsinin, imzalanan bir çox sənədlərin önəmini qeyd edib. O, hər iki tərəfdən turistlərin sayının ildən-ilə artdığını, bir neçə birgə layihənin həyata keçirilməsinə başlandığını diqqətə çatdırıb.\nTürkiyənin mədəniyyət və turizm naziri Ömər Çelik deyib: “Biz qardaş Azərbaycanda özümüzü evimizdəki kimi hiss edirik. Bizim dilimiz, dinimiz, tariximiz birdir, gələcəyə ümumi baxışlarımız var. Demək olar ki, ümumi razılığa gələ bilmədiyimiz heç bir məsələ yoxdur. Biz öz irsimizi hər zaman dəyərləndirməli, qardaşlıq əlaqələrimizi daha da dərinləşdirməliyik".\nÖmər Çəlikin sözlərinə görə, Azərbaycan və Türkiyə lavaş başda olmaq üzrə bir çox məhsullarını və mədəni irsini YUNESKO-nun mədəni irs siyahısana salmalıdır: "Koroğlu mövzusunda da birgə iş görürük. Biri mədəniyyət, digəri turizm sahəsində davamlı çalışan iki komitə quracağıq. Bu komitələr altı ayda bir nazir müavinlərinin rəhbərliyi altında bir araya gələcəklər. Biz də ildə bir dəfə bir araya gələrək onların işlərini nəzərdən keçirəcəyik. Tarixi İpək Yolu və Dədə Qorqudun tarixi irsinin canlandırılması mövzusunda birgə layihələr həyata keçirəcəyik".\nTürkiyəli nazir hər iki ölkədə keçirilən mədəniyyət günlərinin qardaş xalqlarımızın bir-birinin mədəniyyətini daha yaxından öyrənmələri baxımından önəmini vurğulayıb.


Dinimizdə Qurban bayramı necə yarandı? Qurban bayramının şərtləri nələrdi? Qurban bayramının qısa tarixi » ilk.az\nYenilənmə tarixi: 2021-07-19\nİslam dininin ən vacib sayılan fərzlərindən biri, onun təbliği və özünəməxsusluğunu nümayiş etdirən ayinləri sırasında Qurban bayramı adlanan dini mərasim müsəlmanlar arasında geniş yayılan ayinlərdəndir. O, Quranın müəyyən etdiyi dini tələbdir, müsəlmanların riayət etdiyi ümumi mərasimdir. Bütün müsəlmanların ən sevilən bayramlarından olan qurban bayramının qısa tarixini və özəlliklərini araşdırıb sizlərlə paylaşmaq istədim.\nMəqalənin yazı hissəsinin tamamı http://www.anl.az/qurbanbayrami.htm veb səhifəsindən götürülmüşdür.\n5434 dəfə oxundu\ndenizz (1 il əvvəl)


Bakıda “İsrael open” yarmarkası keçiriləcək - Frame.az\nOktyabrın 27-də Bakıda “İsrael open” yarmarkası təşkil ediləcək.\nFrame.az xəbər verir ki, Nizami Kino Mərkəzində keçiriləcək yarmarkada İsrailin iqtisadiyyat və biznes, səhiyyə, sosial təminat, təhsil, ixtisas oriyentasiyası sahələrində imkanlar və perspektivlər barədə məlumat təqdim olunacaq.\nTədbir çərçivəsində İsrailin müxtəlif sahə və strukturlarının nümayəndələri, proqramların koordinatorları, təhsil müəssisələrinin nümayəndələri, incəsənət xadimləri ilə görüşlər planlaşdırılır. Həmçinin iştirakçılar üçün təqdimatlar, mühazirələr, müsabiqələr, lotereya və İsrailə səyahət şansı təklif ediləcək.\n← “Avro–2020”: Ukrayna Portuqaliyanı, İngiltərə isə Bolqarıstanı məğlub edib\n“Avro 2020”: Bu gün səkkizinci tura yekun vurulacaq →\nBu yayın möhtəşəm festivalı


Azərbaycan atlasları Bolqarıstan Milli Kitabxanasına hədiyyə olunub - Report.az\nAzərbaycan atlasları Bolqarıstan Milli Kitabxanasına hədiyyə olunub\nAzərbaycan atlasları Bolqarıstan Milli Kitabxanasına hədiyyə olunub AMEA-nın nümayəndə heyəti “Müqəddəs Kiril və Mefodi” kitabxanasında olub 12 Aprel, 2017 02:22\nSofiya. 12 aprel. REPORT.AZ/ Azərbaycan Milli Elmlər Akademiyasının (AMEA) prezidenti, akademik Akif Əlizadənin rəhbərlik etdiyi nümayəndə heyəti Bolqarıstana səfər çərçivəsində “Müqəddəs Kiril və Mefodi” adına Milli Kitabxanada olub.\n“Report”un Şərqi Avropa bürosu xəbər verir ki, Milli Kitabxananın direktor müavini Marçela Borisova ilə görüşdə AMEA prezidenti A.Əlizadə akademiyanın keçdiyi tarixi inkişaf yoluna nəzər salıb və elm ocağının fəaliyyəti barədə ətraflı məlumat verib.\nDaha sonra A.Əlizadə AMEA-nın hazırladığı “Azərbaycan Respublikasının Milli Atlası” və “Dünya Palçıq Vulkanları Atlası”nı sözügedən hədiyyə edib. O, hər iki atlasın professor, müəllim-tələbə heyəti üçün faydalı və dəyərli əyani vəsait olacağını bildirib.\nMilli Kitabxananın direktor müavini M. Borisova kitabxanaya hədiyyə olunan atlaslar üçün AMEA prezidenti, akademik A.Əlizadəyə təşəkkür edib. O, bildirib ki, sözügedən hər iki atlas mayın 11-də Müqəddəs Kiril və Mefodi bayramı münasibətilə təşkil olunacaq “Milli Kitabxananın xəzinələri” sərgisində nümayiş olunacaq. Görüşdə, həmçinin kitabxana işi sahəsində gələcək əməkdaşlıq, bolqar oxucular üçün atlasların elektron variantına çıxış və digər məsələlər ətrafında müzakirələr aparılıb.\nGörüşdə Azərbaycanın Bolqarıstandakı səfiri Nərgiz Qurbanova da iştirak edib.\nABŞ-da koronavirusa yoluxanların sayı beş nəfərə çatıb\n27 Yanvar, 2020 06:40


Qulamrza Səbri Təbrizinin xatirəsinə\nTəbrizdə dünyaya gəlmişdi. Ancaq həyatı qəriblikdə keçdiyindən dünya gözlərinə qürbət rəngində görünürdü. Qəriblik zaman-zaman rənglər dünyasını dağıtmışdı...\nVətənli günləri də qürbətin əzabları ilə yaddaşına hopmuşdu. Ara-sıra fürsət tapıb Təbrizə gələndə təkrar ayrılacağı günün həyəcanı içini yeyirdi. Bir dəfə İngiltərəyə dönəndə anası çıxıb gedən oğlunu görməmək üçün mətbəxdə gizlənmişdi. "Daha gəlmə! Gəlirsən, gedəndə ayrılığına dözə bilmirəm", - anasının söylədiyi bu sözlər bir ömür içini sızlatmışdı. Özünün ana həsrəti ilə yanıb-yaxılmasından çox, anasına övlad həsrəti yaşatmağının əzabını çəkirdi.\nBəlkə bu səbəbdəndi ki, qürbət adı gələndə ruhu, varlığı titrəyirdi. Şeirləri qəriblik, ayrılıq, həsrət qoxuyurdu, kitablarının birinə "Qürbət harayı" adını vermişdi.\nQürbətin qaranlıq gecələrində əli hər şeydən üzüləndə yuxuları ona təsəlli olmuşdu. Vətəni yuxularına gətirir, dərdini, ağrılarını yuxuları ilə yüngülləşdirməyə çalşırdı.\nBütün bunlara rəğmən qürbətə getməyə məhkum idi. Şahlıq səltənətinin, zülmün, əsarətin çökdürdüyü doğma vətəndə övladlarına sahib çıxacaq qədər vətənlik qalmamışdı. İranlı gərək ömr edə zillətdə həmişə / Nikbətdə, əsarətdə, məzəllətdə həmişə; / İranlı gərək can verə qürbətdə həmişə! Çox sevdiyi dahi Mirzə Ələkbər Sabirin sərrast müşahidədən qaynaqlanan qənaətləri onun taleyindən də yan keçməmişdi.\nAncaq Vətəndən çıxsa da, Vətənin dərdləri, ağrıları ona rahatlıq vermədi. "Mən Vətəndən çıxdım, Vətən məndən çıxmadı" - yaddaşının kötüyündə yer alan bu aforizmi dönə-dönə təkrarlayırdı.\nVətənə dönməyin yasaqlandığı dönəmlərdə dərdini, həsrətini ovutmaq üçün Türkiyəyə gedər, Güney Azərbaycanla sərhəd bölgələrini gəzərək tərk etdiyi yurdun qoxusunu almağa çalışardı.\nVətən həsrəti ilə bağlı yaşantıları ailəsinə də yansımışdı. Hansısa ölkəyə elmi ezamiyyətə gedəndə uşaqları atalarının bir daha geri dönməyəcəyini düşünərək həyəcanlanırdı. Daim qürbət ağrılarından əzab çəkməsi, vətənə dönmək xəyalı ilə yaşaması övladlarının qəlbində nigaranlıq toxumu səpmişdi.\nNəyə dözsə də, ana dilinin yasaqlanmasına, aşağılanmasına dözə bilmirdi. Bəlkə bu səbəbdəndir ki, yazılarının mühüm bir qismi ana dili ilə bağlıdır. Çeşidli mövzularda yazdığı şeirlərinin misraları arasında da ana dili ilə bağlı sətirlər yer alır. Şeirlərinin birində ana dilinin yasaq edilməsini Tanrı qarşısında ən böyük cinayət kimi dəyərləndirirdi. "Ana dilim" adlı şeirində: Bir qürbət duyğusu var içimdə, / Yorur, yorur adamı əcnəbi dillər, - deyə yazırdı.\n"Yer üzünü yeriyən ölülərin bürüdüyünü", "səsinin heç zaman ölülərin qulaqlarına yetməcəyi"ni kədərlə vurğulayır, dünyada haqqın, ədalətin yox oluşuna etirazını "qəhr olsun zülmün səltənəti" - nidası ilə bildirirdi. İslam adı altında ölkənin talan edilməsinə, millətin doğma vətənindən dərbədər salınmasına, saxtalığın, satqınlığın həyat tərzinə çevrilməsinə dözə bilmirdi. "Zindan" adlı şeirində: Nədən qalındı zindan divarları? / Nədən pəncərəsizdi məhbəslər? / Bəlkə insanı qaranlıqla qorxutmaq üçün? / Bəlkə təklik sınağına çəkmək üçün? / Yox, haqq səsini batırmaq üçün. / Bir də ruhunu qırmaq üçün, - yazırdı.\nŞeirlərində qadın daha çox gözəllik, zəriflik, məsumluq simvolu kimi mənalanır: Qadın bir musiqi alətidi,/ Çoxları bacarmaz çalmağı. / Naşı əlində qırılar simləri.- yazır. Uşaqlar isə millətin gələcəyi anlamında rəmzləşir. "Vəsiyyət" adlı şeirində: Mən öləndə qəbir daşı salmayın üstümə. / Aparmayın məzarıstana, / Geniş bir meydanda basdırın məni, / Uşaqlar oynasınlar üstümdə, - deyə düşüncələrini ifadə edir.\nİngilis şairi, filosofu və rəssamı Uilyam Bleykin dialektik görüşləri ilə bağlı doktorluq dissertasiyası yazmışdı. Sonralar bu araşdırması monoqrafiya kimi "Uilyam Bleykin cənnəti və cəhənnəmi" adlı ilə London və Nyu Yorkda yayınlanmışdı. Britaniyanın ədəbiyyat və ictimai fikir tarixində müstəsna yeri olan bu sənətkarın yaradıcılığına dərin bir heyranlıq duyurdu. Məqalələrinin birində Uilyam Bleykin şeirlərində İmadəddin Nəsimidən qaynaqlanan məqamları müqayisəli bağlamda aşkarlamağa çalışmışdı. Özünün yazdığı bir çox şeirlərin özəyində Uilyam Bleykin fəlsəfi fikirləri yer alır. Hətta bu böyük mütəfəkkirin bəzi rəsmlərinə şeirlər həsr etmişdi. Elmi və bədii kitablarının cildindəki rəsmlərin bir qismi də Uilyam Bleykə məxsusdur.\n"Kitabi-Dədə Qorqud" eposu, İmadəddin Nəsimi, Mirzə Fətəli Axundzadə, Mirzə Ələkbər Sabir, Məhəmməd Əmin Rəsulzadə, Seyid Cəfər Pişəvəri, Məhəmmədhüseyn Şəhriyar, Səməd Behrəngi, Əziz Nesin, Əzizə Cəfərzadə kimi mütəfəkkir və ədiblərin yaradıcılığı və həyat yolu ilgisini çəkirdi. Elmi və bədii yazılarının ruhunda onların əsərlərindən və ideallarından təsirləndiyi duyulur.\n1991-ci ildə onun təşəbbüsü ilə bir araşdırma layihəsi çərçivəsində Edinburq Universitetinə dəvət olunmuş, bir aya yaxın Şotlandiyada qalmışdım. Sonuncu gün mənə "Dost ayrılığı" adlı şeir yazdığını söyləmişdi. Şeirdə belə misralar vardı: Dayanıb baxıram lal kimi. / Vətənə döndüyünçün / Səni əyləməyə əlim gəlmir,/ Yoldan eyləməyə dilim gəlmir./ Gözlərimin önündəcə çıxıb gedirsən / Qucaqlaşıb ayrılırıq / İkimiz də həyəcanlı, / Səni Vətən gözləyir, / Məni Vətən həsrəti.\nAzərbaycanla Böyük Britaniya arasında körpüləşən həyatı - ikili dünyası vardı. Şeir kitablarının birini "Mənim iki dünyam" adlandırmışdı. İstər BBC-də siyasi icmalçı kimi fəaliyyət göstərəndə, istərsə də çalışdığı Edinburq Universitetinin "İslam və Orta Şərq" bölümündə imkan tapdıqca Azərbaycan mədəniyyətinin tanıdılmasına önəm verirdi. İnandığı, istedadına güvəndiyi həmvətənlərinə hər zaman kömək əlini uzadırdı. "Varlıq" dərgisinin qurucularından, görkəmli şair Həmid Nitqini məsləhətçi kimi çalışdığı universitetə bağlaya bilmişdi. Bir ara arxa və dayaq olduğu həmyerlisi, şair Məhəmmədəli Mahmudla birlikdə "Odlar ölkəsi" qəzetini yayınlamışdı.\nİyirmi yanvar hadisələri baş verəndə BBC radiosunda Azərbaycanda yaşananları dünya ictimaiyyətinə çatdırmaq üçün gərəyincə çalışmışdı.\nAzərbaycanın bağımsızlıq qazanmasına ən çox sevinənlərdən biri idi. Dünya ölkələri içərisində ana dilinin danışıldığı bir dövlətin yarandığına uşaq kimi sevinirdi. "Azərbaycan müstəqillik qazanandan sonra hiss etdim ki, ayaqlarım yer tutdu", - deyirdi. Edinburq Universitetində təqaüdə çıxandan sonra Azərbaycana qayıtmış, ömrünün sonlarına qədər Bakıda yaşamışdı. Siyasi səbəblərdən Təbrizə dönə bilməzdi, başqa dönüləsi ünvanı isə yox idi. Təbrizin qoxusunu Bakıdan alırdı.\nUşaqlığı Seyid Cəfər Pişəvərinin öndərliyi ilə qurulmuş Azərbaycan Milli Hökuməti dönəmində keçmişdi. O illəri əziz xatirə kimi yaddaşında yaşadırdı. Azərbaycanın Güneyində milli dövlət quranların vətəndən-vətənə mühacirətini kədərlə xatırlayırdı. Azərbaycana gələndən sonra onların ünvanını axtarırdı. Hətta bir dəfə Şamaxının kəndlərinə gedib qapı-qapı gəzərək sağ qalanların sorağını aldığı xatırımdadır. Balaş Azəroğlu, Əkrəm Rəhimli, Seyidağa Onullahi, Hökümə Bülluri, Sabir Nəbioğlu - onların hər biri ilə əlaqə saxlayır, dərdinə, ağrılarına həyan olmağa çalışırdı.\n"İranlı", "həmşəri" sözlərindən zəhləsi gedirdi, Təbrizi Böyük Azərbaycanın mərkəzi bilir, türklüyü ilə qürur duyurdu. Azərbaycan dövlətinə xor baxan həmvətənlərinə: "Vətəni gözəl, firavan olduğu üçün deyil, vətən olduğu üçün sevirlər" - deyirdi.\nAzərbaycanı bütöv şəkildə görmək istəyirdi. Parçalanmanın ağrılarını qan yaddaşında daşıyırdı. Ömrünün mühüm bir qismini Azərbaycanın Güneyində müstəqil dövlətin qurulması və bütövlük uğrunda mübarizəyə həsr elədi. Brüsseldə, Avropa Parlamentinin iqamətgahında "Güney Azərbaycanda millik kimlik və insan hüqüqları" mövzusunda keçirilən forumda (23 iyun 2008) əsas məruzəçi olmuşdu.\nQarabağın işğalı onu hədsiz dərəcədə narahat edirdi. Bir dəfə qaçqın şəhərciyinin yanından keçəndə göz yaşlarını saxlaya bilməmişdi. BBC-nin televiziya proqramında London Universitetinin erməni professoru ilə debata çıxmış, Qarabağın tarixi Azərbaycan ərazisi olduğunu sənədlərlə nümayiş etdirmiş, qarşı tərəfin dəlillərə söykənməyən əsassız iddialarını puça çıxarmışdı. Bununla bağlı təhdidlərlə üzləşmiş, bir müddət qoruma altında yaşamışdı.\nQızı Leylanın intiharı onu dəhşətli dərəcədə sarsıtmışdı. O ərəfədə dərdinə həyan olmaq üçün Londona getmişdim. Yas içərisində olsa da, məni hava limanında qarşılamağa özü gəlmiş, birbaşa qızının məzarını ziyarətə getmişdik. Uzun müddət məzarın başından ayrıla bilmirdi. Qəribliyin yeyib bitirdiyi ürəyinə övlad dağı çəkilmiş atanı ovundurmaq üçün söz tapmaq mümkün deyildi. Qızının ölümü ilə bağlı yazdığı silsilə şeirlər onun ruh halını, keçirdiyi iztirabları əks etdirir: Londonda başıma daşlar yağır, / Mənim dərdim necə dözülməz, / necə ağır! / Mən Leylamı itirmişəm. Başqa bir şeirində isə qızına müraciətlə: Bəyaz bir libasda / gəlin yaraşığında, / qəmgin ay işığında,/ Gözümün işığı,/ qəlbimin yaraşığı! / Tutub ulduzların əlindən sən / hara gedirsən? - deyə ümidsizliyin, çarəsizliyin poetik ovqatını yaratmışdı.\nAradan bir neçə il ötməmiş böyük oğlu Camal sağalmaz xəstəliyə tutularaq dünyasını dəyişdi. Daha sonra həyat yoldaşı Jaklin xanım vəfat edəndə isə xəstəliyi üzündən dəfnində iştirak edə bilmədi. Artıq səhhəti ilə bağlı uçağa minməsi mümkün deyildi. Qəribliyin rənginə yeni çalarlar qatıldı. İndi Vətəndə olsa da, bir daha görə bilməyəcəyi qərib məzarlar üçün darıxırdı.\nVətən qürbətə çevrilmişdi...\nQürbət ağrıları içərisində də dünyasını dəyişdi.\nParçalanmış yurdunun bütövləşdiyi günü görmədi. Ancaq bütün varlığı ilə inandığı bu yolda mübarizədən usanmadı, millətin iradəsilə nə zamansa bütövləşəcək Vətən sarayının özülünə ömrünü hördü.\n8-14 may 2020, Bakı\nƏdəbiyyat qəzeti.- 2020.- 16 may. S. 20-21.


Azərbaycanda ərəbləri daşıyan avtomobil aşdı: 3 yaralı – www.din.az\nsağlamlıqAzərbaycanda ərəbləri daşıyan avtomobil aşdı: 3 yaralı\nAzərbaycanda ərəbləri daşıyan avtomobil aşdı: 3 yaralı\nƏrəblər ölkəmizdə qəzaya düşdülər.\nİsmayıllı rayonunda 3 nəfərin xəsarət alması ilə nəticələnən avtomobil qəzası baş verib.\nDin.az bildirir ki, İsmayıllı-Qəbələ yolunun Topçu kəndindən keçən hissəsində Bakı sakini, 1978-ci il təvəllüdlü Bağırov Elbəy Eldar oğlunun idarə etdiyi “Mersedes” markalı minik avtomobili yoldan çıxaraq aşıb.\nNəticədə sürücü E.Bağırov, sərnişinləri olan ərəb turistlər – 1987-ci il təvəllüdlü Al İbrahim və 1995-ci il təvəllüdlü Al Mer Zeynab müxtəlif dərəcəli bədən xəsarətləri alıblar. Onlar təcili tibbi yardım stansiyasının avtomobili ilə İsmayıllı rayon Mərkəzi Xəstəxanasına çatdırılıblar.\nQeyd edək ki, ərəb turistlər Bakıdan Qəbələyə istirahətə gedirmişlər. / APA.Az


01-05-2015 / 12:53\n"Ovum” analitik şirkətinin tədqiqatına görə, 2015-ci ilin sonunadək pərakəndə bankların informasiya texnologiyalarına (İT) qlobal xərcləri 131 milyard dollar təşkil edəcək ki, bu da ötən illə müqayisədə 4,3 faiz çoxdur.\nXəbərlər RYTN-nin rəsmi saytına istinadən məlumat verir ki, bu xərclər əsasən mobil və rəqəmli xidmət kanallarının inkişafına və avtomatlaşdırılmış bank sistemlərinin yenilənməsinə aid olacaq.\nProqnozlara görə, 2019-cu ilədək makroiqtisadi vəziyyət yaxşılaşacaq və banklar diqqəti xərclərin optimallaşdırılmasına deyil, artıma yönəldə biləcəklər. Bu müddətdə illik İT xərcləri 157,6 milyard dollara bərabər olacaq.\n2015-ci ildə ən böyük xərcləri Avropa və Şimali Amerika bankları çəkəcək. Lakin İT infrastrukturunun inkişafına ən çox xərc artımı Asiya (5,6 faiz), Yaxın Şərq və Afrika (5,3 faiz) ölkələrində müşahidə olunur. Bu regionlardan banklar İT infrastrukturunun inkişafına ümumilikdə 29,9 milyard dollar yatırmağa hazırdırlar.\nABŞ və Kanada banklarının xərcləri 50,5 milyard dollar təşkil edəcək ki, bu da ötən ilə nisbətdə 4,7 faiz çoxdur. Avropa banklarının büdcəsi 3,1 faiz artaraq 42,4 milyard dollara çatıb. Lakin bütün pərakəndə bankların İT xərclərinin 32 faizi hələ də Avropanın payına düşür.\nAnalitiklər rəqəmli kanallara investisiyaların daim artmasını qeyd edirlər. Mobil bankçılıq üçün büdcələr 7,3 faiz - 4,2 milyard dollaradək, onlayn bankçılıq üçün 7 faiz - 10,8 milyard dollaradək artıb. Çoxkanallı inteqrasiya üçün xərclər 5,6 faiz artaraq 7,3 milyard dollara çatıb.


İnstagramçılar McDonald's-ın Millennial-Pink Soft Servisinə Sahib Olduğunu Kəşf Edirlər - Kokteyl Tarifləri, Ruhlar və Yerli Barlar - 2021\nİnstagramçılar McDonald's-ın Millennial-Pink Soft Servisinə Sahib Olduğunu Kəşf Edirlər\nGözəl konuslar Malayziya və Sinqapurda satılır\nMcDonald's, son iki yazda bu lychee ətirli dondurmaya xidmət edir.\nMinillik çəhrayı 2017 -ci ilin rəngidir. Çəhrayı - ya da qızılgüldür? - kosmetika və mətbəx ləvazimatlarından dəbə və texnologiyaya qədər hər cür məhsula rəng qatıldı. Dünyanın hər yerindən gələn izləyicilər Los -Ancelesdəki məşhur çəhrayı Paul Smith divarını ziyarət etmək üçün yalnız bir şəkil çəkdilər və indi insanlar bəzilərinə qarşı eyni şəkildə davranırlar. McDonald's Cənub -Şərqi Asiyada yerləşən yerlər.\nSəbəb? Fast food zənciri minillik-çəhrayı rəngdədir yumşaq dondurma Malayziya və Sinqapur yerlərində və bizə böyük bir gəzinti tutqunu verir.\nLəzzət son iki yazda olsa da, xoş çəhrayı konuslar İnstaqramda son vaxtlar populyarlaşdı. Asiya bölgələrini ziyarət edən IG istifadəçiləri dondurma şəkilləri ilə gözəl şəkillər yerləşdirirlər və bu, ən yaxşı yay şəkli üçün ASAP Sinqapura uçuş sifariş etmək istəyimizi yaradır. Kremli müalicə bərk çəhrayı edilə bilər və ya qar ağı ilə xidmət edilə bilər vanil Tercihinizə və Instagram estetikasına bağlı olaraq dönün.\nÇəhrayı görəndə avtomatik olaraq düşünürük çiyələk, yumşaq xidmət əslində lychee ətirli. Lychee dondurulmuş qatıq dadmısınızsa və ya həqiqi bir meyvə nümunəsi götürmüsünüzsə, lycheesin bənzərsiz olduğunu bilirsiniz tart və sıxıcı olmadan şirin.\nMcDonald's, qida məhsullarına layiq #konus buraxdığı ilk dəfə deyil. Minion temalı menyusunda yumşaq xidmətin necə göründüyünə baxın\nVideoya baxın: MANGIAMO CON VOI MCDONALDS.. DA MALATE (Oktyabr 2021).\nFırında Bitmiş Qabıqlı Toyuq Göğsü\nAmerikanın Ən Yaxşı Sağlamlıq Klubu Restoranları Slayd Şousu\nCopyright 2021 \_ İnstagramçılar McDonald's-ın Millennial-Pink Soft Servisinə Sahib Olduğunu Kəşf Edirlər...


Mektebi minalayan terrorçular özleri partlayışın qurbanı oldular - Azadliq Xeber\nMektebi minalayan terrorçular özleri partlayışın qurbanı oldular\n06.09.2015 / 01:55 xeber –\nSinay yarımadasında 15 terrorçu məktəbi minalayarkən ölüb\nBakı-APA. Misirin Sinay yarımadasının şimalında baş vermiş silsilə partlayışlar nəticəsində 15 silahlı ölüb, daha 10 terrorçu isə yaralanıb. APA-nın “TASS”a istinadən verdiyi xəbərə görə, terrorçular Qəzza zolağı ilə həmsərhəd Rəfah rayonunda yerləşən məktəblərdən birini minalayarkən baş vermiş partlayış nəticəsində ölüblər.\nMəlumata görə, “Ənsər Beyt əl Makdis” (Qüds tərəfdarları) qruplaşmasının silahlıları təhsil ocağını qərargaha çevirərək binaya çoxlu sayda silah-sursat və partlayıcı qurğu toplayıblar. Ordunun hücuma keçəcəyindən ehtiyatlanan terrorçular məktəbin perimetri boyu və binanın daxilində partlayıcı qurğular quraşdırmaq qərarına gəliblər. Lakin, silahlılar binanı minalayarkən partlayıcı qurğulardan biri işə düşüb, nəticədə silsilə partlayışlar baş verib.\nİnsident nəticəsində terrorçular silah-sursatın xeyli hissəsini itirib. Partlayış nəticəsində məktəb tamamilə uçub, qruplaşmanın bir neçə lideri daxil olmaqla 15 terrorçu ölüb.


Məktəblilər hakerlərlə mübarizə aparmağı öyrənəcəklər\nBöyük Britaniya məktəblərində şagirdlərə kibertəhlükəsizlik üzrə xüsusi dərslər keçiləcək. Layihənin təşəbbüskarları yaşı 14-dən yuxarı 6 mindən çox məktəbliyə kibertəhlükəsizlik tədbirlərini öyrətməyi planlaşdırırlar. Bu məqsədlə Böyük Britaniya hökuməti təxminən 20 milyon funt-sterlinq vəsait ayırmağı planlaşdırır. Layihənin əsas məqsədi gələcəkdə ölkəni kiber hücumlardan qoruya biləcək kadrların hazırlanmasıdır. Ən perspektivli şagirdlər adıçəkilən istiqamət üzrə əlverişli şərtlərlə ölkənin ali təhsil müəssisələrinə qəbul olunmaq imkanı əldə edəcəklər. Britaniya İcmalar palatasının nümayəndələrinin sözlərinə görə, ən əhəmiyyətli kompüter sistemlərinin dağıdılması ölkənin təhlükəsizliyi üçün əsas təhdidlərdən biridir. Analoji təşəbbüsü digər Avropa dövlətləri də qəbul edə bilər. Qeyri-rəsmi məlumatlara görə, Fransa və İspaniyanın təhsil nazirliklərinin rəhbərliyi yerli məktəblərdə kibertəhlükəsizlik dərslərinin keçilməsini nəzərdə tutub.\nRusiyada uşaqların dərs yükü azaldıla bilər\nRusiya Federasiyasının prezidenti Vladimir Putin Nazirlər Kabinetinin başçısı Dmitri Medvedevə uşaqların dərs yükünün azaldılması və məktəb proqramlarının daimi yenilənməsinə nəzarətin təşkili üzrə tapşırıq verib. Kremlin mətbuat xidmətinin məlumatına əsasən, tapşırıqda qeyd olunur ki, elmin, texnologiyaların nailiyyətləri, cəmiyyətin və təhsilalanların tələbatı, həmçinin real həyat şəraitində biliklərin, bacarıqların və vərdişlərin tətbiqinin zəruriliyi nəzərə alınmaqla müasir çağırışlara uyğun olaraq məktəb təhsilinin yenilənməsi üzrə tələblərin reallaşdırılmasına nəzarəti təmin etmək lazımdır.\nBundan başqa, Nazirlər Kabinetinə federal dövlət təhsil standartlarında və proqramlarında, eləcə də məktəb fənlərinin siyahısında düzəlişlərin edilməsi mümkünlüyünün normativ əsaslandırılması tapşırılıb. Tapşırıqda həmçinin tədris və tərbiyə işinin inteqrasiyası üzrə tədbirlərin həyata keçirilməsi zəruriliyi və müasir texnologiyalar, təlim və tədris resurslarından istifadə etməklə təhsilalanların dərs prosesinə maksimum cəlb oluması və marağının təmin edilməsi yolu ilə dərsdəndənkənar yüklənmənin azaldılması zəruriliyi əksini tapıb. Nazirlər Kabineti iyulun 1-ə kimi tapşırıqların icrası haqqında məruzə hazırlayıb prezidentə təqdim etməlidir.\nDünyanın ən yaşıl universitetləri\nİndoneziya Universiteti (Universitas Indonesia) dünyanın ekoloji cəhətdən ən təmiz universitetlərinin illik reytinq cədvəlini ( UI GreenMetric Ranking of World Universities) təqdim edib. Reytinqin tərtib olunmasında məqsəd akademik ictimaiyyətin diqqətini ekoloji problemlərin həllinə yönəltməkdir. Tərtibçilər 74 ölkədən 516 ali məktəbi gözdən keçiriblər. Seçim prosesində universitet kampuslarının təbii mühitə münasibəti, enerjidən ümumi istifadə, nəqliyyatdan - ictimai, şəxsi avtomobil və ya velosipeddən istifadə, ərazilərin səliqə-sahmana salınması, zibillərin yığılması, suya qənaət, kampus ərazisində yaşıllıqların sahəsi, təhsilalanlar və əməkdaşlar tərəfindən ətraf mühitin mühafizəsi prinsiplərinə əməl olunması, ekoloji problemlərin öyrənilməsinə yönəlik tədqiqatçılıq fondlarının olması, ekoloji problemlərə dair dərc olunmuş elmi məqalələrin sayı və s. kriteriyalar nəzərə alınıb. Dünyanın ən yaşıl 10 universitetinin siyahısı: 1.Kaliforniya Universiteti, Devis ( ABŞ), 2.Nottingem Universiteti (Böyük Britaniya), 3.Vageningen Universiteti (Hollandiya), 4.Konnektikut Universiteti (ABŞ), 5.Oksford Universiteti (Böyük Britaniya), 6. Bodenkultur Vyana Universiteti (Avstriya), 7.Keele Universiteti (Böyük Britaniya), 8.Kaliforniya Berkli Universiteti (ABŞ), 9.Trent Universiteti (Böyük Britaniya). 10.Nyukasl Universiteti (Böyük Britaniya).


6 Oktyabr 22:42\nAvstriyanın Kitzbüel sakinləri məşhur dağ-xizək kurortunda törədilmiş cinayətdən sarsıldılar. Bazar günü iyirmi beş yaşlı kişi beş nəfəri öldürdü. Polisə təslim olduqdan və etiraf edildikdən sonra oğlan nəzarətə alındı. İstintaqın məlumatına görə, cinayətin səbəbi qısqanclıqdır. Qurbanların arasında saxlanılan keçmiş qız (19 yaşında idi) və onun yeni dostu var idi. Onlar öz mənzillərində öldürüldü.\nAmma əvvəlcə, kriminal polis rəisi Tirol Valter Puppın sözlərinə görə, kişi keçmiş rəfiqəsinin valideynlərinin evinə yollanıb. "Oğlan qapını döydü. Qızın atası qapını açdı. O, atasını, qardaşını və anasını öldürdü".\nQızla münasibətlər iki ay əvvəl kəsilmişdi. Hüquq-mühafizə orqanları nümayəndələrinin sözlərinə görə, polis bölməsinə daxil olaraq, oğlan odlu silah və bıçaq qoydu və dedi ki, o, indicə beş nəfəri öldürüb.


Gürcüstanda 20 Yanvar faciəsinə həsr olunan silsilə tədbirlər keçirilib » ZİM.Az | "ZİYA" İnformasiya Mərkəzi\nYanvarın 20-də Borçalıda azərbaycanlılar yaşayan bölgələrdə 20 Yanvar faciəsinin 26-cı ildönümünə həsr olunan silsilə tədbirlər keçirilib.\nİlk anım tədbiri Marneulidə Azərbaycanın Gürcüstandakı səfirliyinin və Azərbaycanlıların Mədəniyyət Mərkəzinin (AMM) təşəbbüsü və təşkilatçılığı keçirilib.\nAPA-nın Gürcüstan bürosunun məlumatına görə, tədbiri açan AMM-in sədri Fazil Həsənov 20 Yanvar və 9 Aprel faciələrinin Azərbaycan və Gürcüstanın müstəqillik günlərinə aparan tarixi bir gün olduğunu bildirib.\nTədbirdə Gürcüstan parlamentinin azərbaycanlı deputatı Mahir Dərziyev, Marneuli rayon icra hakimiyyəti başçısının müavini Kamandar İsmayılov, Bolnisinin Faxralı kəndindən olan şəhid İlqar Əhmədovun qohumu Avtandil Əhmədov, 20 Yanvar faciəsinin şahidi, elm işçisi İsmixan Abdullayev və digər ictimaiyyət nümayəndələri çıxış edərək Qanlı Yanvar hadisəsinin dəhşətlərindən söhbət açaraq, bu faciənin yaddaşlardan silinməyəcəyini bildiriblər.\nTədbirdə 20 Yanvar hadisəsindən bəhs olunan film nümayiş olunub. Tədbirdən sonra Azərbaycan səfirliyinin əməkdaşı İmran Abdullayev və parlament üzvləri Kirəc-Muğanlı kəndindən olan Bakı Dövlət Universitetinin hüquq fakültəsinin tələbəsi olmuş, şəhid Vəfadar Eminovun ata yurduna baş çəkiblər. Həmin gün Rustavidə şəhid Fariz Babanlının xatirəsi anılıb.\nTiflisdə Qafqaz Müsəlmanları İdarəsinin Gürcüstan nümayəndəliyində 20 Yanvar faciəsi anılıb.\nYanvarın 20-də həmçinin Mirzə Fətəli Axundov adına Azərbaycan Mədəniyyət Muzeyində Azərbaycanın azadlığı uğrunda həlak olan şəhidlərin xatirəsinə həsr olunan foto əsərlərin sərgisinin açılışı olub.\nBolnisi rayonunun Faxralı kəndində isə 1990-cı ildə 20 Yanvar Bakı faciəsində şəhid olan İlqar Əhmədovun qəbri ziyarət olunub və sonra Arif Əliyev adına orta məktəbdə tədbir davam edib. Şagirdlər qəhrəmanlıq, torpaq və vətən haqqında şeirlər söyləyiblər. Tədbirdə Azərbaycan səfirliyinin rəsmiləri İlyas Məmmədov və Vüsal Məmmədov, həmçinin SOCAR-ın Gürcüstan nümayəndəliyinin əməkdaşları, məktəb direktorları, müəllimlər iştirak ediblər.


Bir DIY Palet Bağı necə qurulur - Layihələr\nOtuz dollar üçün bir DIY Palet Bağı necə qurulur\nBurlap Çarşafını zımbalayın\nTorpaq və fidan əlavə edin\nBu yazını oxuyursunuzsa, ehtimal ki, heç istifadə olunmayan köhnə bir paletiniz var. Məndə də var idi və bilirdim ki, var Bir şey Bununla edə bilərdim ... amma nə?\nBir az yaradıcı düşüncə ilə (və Googlinglə) tikilməyim üçün 30 dollara başa gələn şaquli palet bağçası üçün çox yaxşı bir fikir verdim!\nTəxminən 12 baş salat və 12 dəstə ispanaq böyüməlidir, bu da yediyim göyərtilərin 80% -ni böyütmək üçün hədəfimi vurmağımda kömək edir. Hal-hazırda qida keyfiyyəti bu qədər böyük bir problem olduğu üçün niyə olmasın özünüzü inkişaf etdirin və daha davamlı olun?\nÇuval bezi örtükləri\nBir neçə qutu sprey boya (isteğe bağlı)\nFidanlar (istəyə görə toxumdan başlaya bilərsiniz)\nÜmumi Maliyet : Sprey boya və fidanla getdim və ümumi dəyəri 35 dollar idi. Bir ton artan yer üçün olduqca ucuz!\nPalet əkicinizə bir stil əlavə etmək istəyirsinizsə, bir neçə qutu sprey boya götürün və paletinizi satın aldığınız çuval örtüyünə qoyun. Bir tel fırça və ya əlinizlə fırçalayın ki, işləmək üçün gözəl bir səthə sahib olun.\nPaletə bir neçə yaxşı qat verin və quruması üçün bir-iki saat oturun. Bununla bir az dəli olmaqdan çəkinməyin! XPonics ilə sarı və yaşıl və ya onlara yaxınlaşdığım qədər yaxınlaşdım\nPaletin çuval üzərinə qoyulması. Çəmənlərinizə çox bənzərsiz bir görünüş vermək istəmədiyiniz təqdirdə bunu etdiyinizə əmin olun\nİlk qat tamamlandı!\nBir az quruduqdan sonra başqa bir boya əlavə edin və təxminən bir saat qurudun.\nBu hissəni düzgün etmək vacibdir. Çuval bezi torpağınızı paletdə saxlayacaq və bitkilərin böyüməsi və inkişaf etməsi üçün köklər otağı verəcəkdir. Onu kifayət qədər zımbalamasanız, bağınızı korlayacaq bir az sızma və ya düz bir cırıq ala bilərsiniz. Zımbalar arasında 4-5 düymlük bir məsafədə gedin və paleti tamamilə bağladığınızdan əmin olun.\nPaletin bir tərəfini açıq qoyun ki, torpaq və su tökə biləsiniz.\nÇuval örtüyünün birinci yarısında aşağı zımbalama\nÇatalın qırılmaması üçün zımbalarınızı necə boşaltacağınıza dair bir nümunə!\nPaletin içini tamamilə əhatə edən, tam zımbalı çuval bezi örtüyü. Üstü açıqdır, buna görə bitkilərimi sulayıram və ya əlavə torpaq əlavə edə bilərəm.\nbat guano nə üçün yaxşıdır\nAz qala bitdi! Qazan torpağınızı lövhələrə əlavə edin və tamamilə doldurduğunuzdan əmin olun. Torpağa tökdüyünüz zaman paleti üfüqi buraxın, çünki hazırda o torpağı paletin içində tutacaq bir şey yoxdur. Bitki əkdikdən sonra köklər tutacaq, yayılacaq və paletinizdən düşməməsi üçün torpaqda möhkəmlik yaradacaqdır.\nPalet saxsı torpaqla doludur!\nIspanaq, roka və qırmızı yarpaq salatı əkin. Aralıqların düzgün olduğundan və torpaqda yaxşı oturduqlarından əmin olmaq.\nVə budur! Sizin və ailəniz üçün bir ton göyərti istehsal edə bilən ucuz, DIY palet bağçası!\nPalet bağınızı bitkilərin kök salması üçün iki həftə və ya daha çox üfüqi vəziyyətdə saxladığınızdan əmin olun. Bağınızı dikey şəkildə asmağa qərar verirsinizsə, beton vintlər və ya bağçanı tutacaq qədər güclü bir şey istifadə edin ... ağırdır!\nVə orada ... təxminən 30 dollar dəyəri olan, zəhmli görünən və çox yer tutmadan bir ton göyərti yetişdirən DIY palet bağçası. Şərhlərdə nə düşündüyünüzü mənə bildirin ... və bu məqalədən həqiqətən zövq alsaydınız mən istərdim səni sevirəm bunu dostlarınız və ailənizlə paylaşsaydınız!\nən təsirli siçovul zəhəri nədir\nalma qış üçün necə qorunur


3 otaq, yeni tikili #3574 *\nYasamal rayonu , Nizami metrosunun yaxınlığında 20 mərtəbəli yaşayış binasının 13-cü mərtəbəsində əla təmirli 3 otaqlı mənzil icarəyə verilir . Mənzildə qaz , işıq , su daimidir , mənzil kombi sistemi ilə qızdırılır . Mənzil 2 yataq otağından , 1 qonaq otağından , geniş mətbəxdən və ayrı ayrılıqda olmaqla 2 sanuzeldən ibarətdir . Mənzil hər bir əşya və avadanlıqla təmin olunub . Əlavə məlumat üçün əlaqə saxlaya bilərsiniz .


Payız günlərində şıq görünməyin ən yaxşı yolu » Qadınlar.Co - Milli Qadın Saytı\nPayız günlərində şıq görünməyin ən yaxşı yolu\nDəb & Gözəllik / Geyimlər\nMövsümün aktual trendlərindən biri şübhəsiz, çəhrayı paltolardır. Açıq tonların qara paltolarla əvəz olunması bizim üçün qeyri-ənənəvi haldır. Çəhrayı rəngin müasir interpretasiyası qızlar üçün də gözlənilməz oldu.\nAçıq tonlar artıq romantik təbiətli və bayram-əhval ruhiyyəli geyim olmaqdan çıxıb. Bu mövsüm çəhrayı paltolar kifayət qədər ciddi üslub hesab olunur. Onlar tamamilə işgüzar və biznes-ledinin gündəlik üslubunu tamamlayan qış geyimləridir.\nBuğa bürcü üçün kombin nümunələri\nPayızın ən füsünkar gəlinlik dəbi\nBürclər haqqında maraqlı məlumatlar - Yazılı şəkillər (45. hissə)\nDəbli və rahat ayaqqabılar (76. hissə)\nRəqəmli ad günü şarları (55. hissə)


Müştəri Əlaqələri üzrə İşçi (Gəncə Filialı) vakansiyası | Edumap.az\nMüştəri Əlaqələri üzrə İşçi (Gəncə Filialı) vakansiyası\nHal-hazırda “FİNCA Azerbaijan” Qeyri-Bank Kredit Təşkilatı GƏNCƏ FİLİALI üçün MÜŞTƏRİ ƏLAQƏLƏRİ ÜZRƏ İŞÇİ vəzifəsinə işçi axtarışı elan edir.\n• Tələb olunarsa, “FİNCA Azərbaycan”ın müxtəlif filial ofislərinə səfərlər və/və ya rotasiya;\n• Aylıq və yarım-illik performans hədəflərinə nail olmaq; müştəri məmnuniyyəti standartları/hədəfləri və müştəri şikayətlərinin nisbəti ilə ölçülən yüksək keyfiyyətli müştəri xidmətləri göstərmək; Dəqiq hesabatvermə və sənədlərin emalı.\nTələb olunan bilik və bacarıqlar\n• Ali təhsil. Bakalavr dərəcəsi – biznes, iqtisadiyyat, mühasibatlıq və ya bizneslə əlaqəli digər sahədə diploma üstünlük verilir;\n• MS Office (MS Word, MS Excel, MS Outlook) sahəsində əsas biliklər; çapetmə və məlumat daxiletmə bacarıqları;\n• Müştəri xidmətləri və arxa ofis üzrə bir il iş təcrübəsi;\n• Kreditlərin restruktirizasiyası üzrə məlumatlı olması;\nƏgər yuxarıda qeyd edilən vəzifədə işləmək istəyirsinizsə, öz tərcümeyi-halınızı (CV) 15 yanvar 2021-ci il tarixdən gec olmamaq şərtilə [email protected] electron ünvanına Subject/Mövzu hissəsində Müştəri Əlaqələri üzrə İşçi (Gəncə Filialı) qeyd etməklə göndərə bilərsiniz.\n“Qarabağ inciləri” sikkə dizaynı müsabiqəsi\n1C üzrə proqramçı vakansiyası


Xarici işlər naziri Elmar Məmmədyarov Avropa Şurası Parlament Assambleyasının Siyasi işlər və demokratiya komitəsinin Dağlıq Qarabağ münaqişəsi məsələsi üzrə məruzəçisini qəbul edib\nXarici işlər naziri Elmar Məmmədyarov Azərbaycanda səfərdə olan Avropa Şurası Parlament Assambleyasının Siyasi işlər və demokratiya komitəsinin Dağlıq Qarabağ münaqişəsi məsələsi üzrə məruzəçisi Robert Uolteri qəbul edib.\nGörüşdə Ermənistan-Azərbaycan Dağlıq Qarabağ münaqişəsi və münaqişənin həllinə dair ATƏT-in Minsk Qrupunun həmsədrlərinin vasitəçiliyi ilə aparılan danışıqlar prosesi haqqında fikir mübadiləsi aparılıb.\nXarici işlər naziri Elmar Məmmədyarov güc tətbiq edərək dövlətlərin beynəlxalq səviyyədə tanınmış sərhədlərinin dəyişdirilməsi cəhdlərinin qəbuledilməz olduğunu qeyd edərək, münaqişənin həlli üçün ilk növbədə Ermənistan silahlı qüvvələrinin işğal edilmiş Azərbaycan ərazilərindən çıxarılmalı olduğunu bildirdi.\nXarici işlər naziri Elmar Məmmədyarov konkret vaxt qrafiki çərçivəsində Azərbaycanın sülh sazişi üzərində işə başlamağa hazır olduğunu qeyd edərək, Ermənistanın qeyri-konstruktiv və işğalçı siyasətini davam etdirdiyini və münaqişənin həllinə maneə olduğunu diqqətə çatdırdı.\nGörüşdə qarşılıqlı maraq doğuran məsələlər ətrafında müzakirə aparıldı.


Azərbaycanda keçirilən parlament seçkiləri tamamilə qanuni və demokratikdir – Fərəc Quliyev\nSiyasət 10 Noyabr 2010 14:12 (UTC+04:00)\nAzərbaycan, Bakı, 10 noyabr /Trend, müxbir T.Hacıyev/\nAzərbaycanda keçirilən parlament seçkiləri tamamilə qanuni və demokratikdir, bu barədə çərşənbə günü keçirdiyi mətbuat konfransında 31 saylı II Suraxanı seçki dairəsindən yeni seçilmiş millət vəkili Fərəc Quliyev bildirib.\n"Sivil şəkildə uduzmağı bacarmayan bəzi şəxslər cığallıq edirlər və saxtakarlıq olduğunu deyirlər. Bizim mübarizəmiz sivildir və bütün rəqiblərimizə tolerant yanaşırıq", - Quliyev əlavə edib.\nNoyabrın 7-də Azərbaycanda parlament seçkiləri keçirilib. Səsvermədə seçicilərin 50,14 faizi (2480205 seçici) iştirak edib. Parlament seçkilərində 690 namizəd mübarizə aparıb.\nQuliyev Azərbaycanın bəzi müxalif partiyalarının seçki təşviqatlarını düzgün təşkil etmədiklərini deyib. Onun sözlərinə görə, müxalifət 17 il ərzində cəmiyyəti təşkilatlandıra bilməyib və ucuz qrantlar dalınca qaçıb.\n"AXCP-Müsavat siyasi blokunun liderləri daha bir ənənəçilikdən qurtula bilməyərək, "seçkilərdə qalib gəldik, amma iqtidar nəticələri saxtalaşdıraraq bizi parlamentdən kənarda qoydu" bəhanəsi ilə ağır məğlubiyyətlərinə haqq qazandırmaq niyyətindədirlər. Biz belə bəhanələri 17 ildir eşidirik", - Quliyev qeyd edib.\nAXCP-Müsavat blokunun 37 namizədindən heç biri parlament seçkisində uğur qazanda bilməyib.\nAvropa İttifaqının energetika nazirləri enerji daşıyıcılarının qiymət artımını müzakirə ediblər\nFacebook səhmləri 4%-dək ucuzlaşıb\nKülli miqdarda qanunsuz spirtli içki aşkar edilib (VİDEO) Hadisə 26 Oktyabr 12:35\nAzEduNet və İT Step Akademiyası arasında memorandum imzalanıb Cəmiyyət 26 Oktyabr 12:33


Məktəbdə 50 il (VİDEO/FOTO)\n15:38 / 19.09.2019\n“Müəllimlik peşəsi həm çətindir, həm fərəhlidir. Mən məktəbə, uşaqlara o qədər bağlıyam ki, hər bir uşağı öz balam qədər, öz nəvələrim qədər sevirəm. Mənə elə gəlir ki, sabah ərizəmi yazıb işdən çıxsam, mən yaşaya bilmərəm. Bu uşaqlarsız yaşaya bilmərəm, mənim üçün o qədər fərəhlidir”, - 71 yaşlı Kürtlər kənd ictimai məktəbinin fizika müəllimi Gülxanım Şərəfova deyir.\nİlk dəfə 50 il öncə Baydar kəndində müəllimliyə başlayan Gülxanım Şərəfova bu gün öz peşəsinə Kürtlər kənd ictimai məktəbində fizika müəllimi olaraq davam edir.\nO, 1948-ci il yanvarın 1-də Marneuli rayonun Kürtlər kəndində anadan olub. 1954-cü ildə Kürtlər kənd natamam orta məktəbinin birinci sinfinə gedib, daha sonra orta təhsilini Baydar kəndində davam etdirib.\nGülxanım Şərəfova orta məktəbi bitirdikdən sonra Lenin adına Azərbaycan Pedaqoji Universitetinin (indiki Nəsrəddin Tusi adına Azərbaycan Dövlət Pedaqoji Universiteti) fizika fakültəsinə qəbul olub.\n“Düzünə qalsa, mənim fikrim həkimlik oxumaq idi. Meylim həkimliyə idi. O da elə alındı ki, mənim özümlə əlaqədar olaraq oxumadım. Mənim yanımda elə danışdılar ki, əməliyyata belə girəcəksən, bu belə olacaq. Mən özüm də o vəziyyət üçün hazır deyildim. Dedim daha bunu edə bilmərəm. Ona görə də fizika fənnini seçdim”, – Şərəfova deyir və əlavə edir ki, ən çətin fənlərdən biri fizikadır. Bu gün fizika sahəsi o qədər inkişaf edib ki, onun mənimsənilməsi çox çətindir.\nAli təhsilini 1969-cu ildə başa vurduqdan sonra G.Şərəfova Baydar kənd orta məktəbində müəllim kimi çalışmağa başlayıb. Burada iki il işlədikdən sonra o, peşəsini Kürtlər orta məktəbində davam etdirməyə başlayıb.\n“İlk dəfə müəllim həyatına başlayanda mənə bir qədər həyəcanlı gəldi. Sinfə müəllim kimi girmək, həm də çox sevincli idi. Həm də artıq bir müəllim kimi fəaliyyətimin ilk pilləsinə başladım. Bu da mənim üçün çox sevindirici, fərəhli bir hal idi. Bu aydın bir məsələdir ki, müəllimlərinlə birlikdə işləmək çox böyük bir məsuliyyətdir, öz müəllimlərinlə birlikdə çiyin-çiyinə işləmək”, – Gülxanım Şərəfova müəllimlik peşəsinin ilk günlərini belə xatırlayır və deyir ki, elə həmin il də ailə həyatı qurub. Bu onun müəllim kimi işləməsinə heç bir maneçilik törətməyib və ailəsi həmişə ona dəstək olub.\nGülxanım Şərəfova deyir ki, ikinci dəfə dünyaya təkrar gəlsəydi, yenə də müəllim olmaq istəyərdi.\n“Bir öz adımız, bir ana adımız, bir müəllim adımız var. Professorlar, alimlər, həkimlər, mühəndislər də hamısı müəllimdən bəhrələnir. Hamısını həyata hazırlayan müəllimdir. Ona görə də müəllim peşəsi çox gözəl peşədir”, – 71 yaşlı fizika müəllimi deyir.\nƏvvəlki illərdə dərsliklərin çox yaxşı tərtib olunduğunu deyən Gülxanım Şərəfova deyir ki, həmin vaxtlar uşaqları öyrətmək asan olurdu.\n“İndiki dövrdə texnikanın bu qədər inkişaf etdiyi bir vaxta, kənd yerlərində, elə bizdə də belə bir şərait yoxdur. Şəhər məktəblərində fizika, kimya kabinetləri var. Ondan istifadə edirlər. Hər cür ləvazimatları var. Müəllim əlini atanda resurslardan istifadə edə bilir. Amma kənd məktəblərində, bizim məktəbdə resurs məsələsi problemlidir. Dərs keçməyə, sinfə aparmağa heç bir avadanlığmız yoxdur. Ona görə də bizdə bir balaca çətinlikdir”, – fizika müəllimi deyir.\nŞərəfova onu da bildirir ki, indiki uşaqlar dərs oxumağa o qədər meylli deyillər.\n“Mən hər şeyi mənimsətməyə çalışıram. Ancaq burada bir problem var ki, indiki dövrün uşaqları dərs oxumağa o qədər də meyl etmirlər. Uşaqlar müxtəlif texnologiyalarla, avadanlıqlarla o qədər məşğul olur ki, demək olar dərsə həvəsi, maraqları qalmır. Amma bir şeyi də deyim ki, hansı uşağın fikrində oxumaq var, hansı uşaq oxumaq məqsədi güdür, hansı ailə uşağını oxuda biləcək, onun arxasında dura biləcək səviyyədədirsə, o oxuyacaq. Bəzən də elə ailələr var ki, uşağı yaxşı oxuyur. Amma valideyni deyir mən səni oxuda bilməycəyəm. Çünki oxumaq çətindir. Buna xərc lazımdır. Valideyn xərcləri ödəyə bilmədiyinə görə, uşaqlar həvəsdən düşür və deyir ki, bu qədər əziyyət çəkirəm gedib oxuya bilməyəcəyəmsə, indi də heç oxumuram”, – Gülxanım Şərəfova deyir və əlavə edir ki, o çox sevinir ki, onun yetişdirdiyi şagirdlər ali təhsil alaraq müxtəlif vəzifələrdə çalışırlar.\nİşlədiyi Kürtlər ictimai məktəbinin son vəziyyətindən də danışan Gülxanım Şərəfova deyir ki, məktəb binasının təmir olunması və yenilənməsi ən böyük arzularından biridir. Sevinir ki, yaxın gələcəkdə kəndə yeni bina tikiləcək.


Üzeyir bəy Hacıbəyli. Biz nə haydayıq?\nKeyfimiz kökdür. Şәhәrimizdә hәr axşam "axır çәrşәnbә"lәr vaqe olmaqdadır. Görünür ki, bu axır çәrşәnbә"lәr camaatımızın çox xoşuna gәlir. Zira güllәlәr açılan kimi xalq "sevindiyidәn" bilmir nә qayırsın; biri ora qaçır, biri bura qaçır, adam adama dәyir, arvad uşağa qarışır, uşaq ayaq altında qalır. Faytonçular da şәhәrimizin dar vә çirkin küçәlәrindә "iskaçka" qururlar. Bir mәrәkә olur ki gәl tamaşa elә. Qәrәz, yaxşı dolanırıq, şikayәtә ehtiyacımız yoxdur. Lakin bircә o pisdir ki, hәr "axır çәrşәnbә"lәrin sәhәrisi baxıb görürsәn ki, küçәdә tüllab cümlәsindәn birisinin "h a z a ә m a vә dәllah vә rәsuluhu" sәsi eşidilib, ürәyi naziklәrin qәlbini dәrd vә әlәmlә doldurur. Bu bir az yaxşı deyil, yaxşı deyil o sәbәbә ki, çox cavanlarımıza ağır tәsir edib, binәvaları bәdbinlәr cәrgәsinә salır. Bәdbin cavanlarımız da bir guşәdә oturub, kamali-yas vә kәdәrlә millәtdәn şikayәt edir vә deyirlәr:\n"Dәrdimi dağa desәm, dağ әriyәr,\nŞam yanar, şölə çәkәr, piltә yanar, yağ әriyәr"\nGörürsәn, allah, xalq nә haydadır, biz nә haydayıq? hansı bir işimizә baxsan, görәrsәn ki, sairlәrinkinә bәrәksdir. Xalq deyir ki, bu halda hәr millәtin içindә ittifaq vә ittihad etmәk, bir yerdә iş görmәk lazımdır. Odur ki, biz millәt ittifaq vә ittihadla iş görürük.\nAmma biz deyirik: Xeyr, bu halda nifaq, tәzad, xüsumәt vә düşmәnçilik lazımdır. Odur ki, biz millәt bir-birimizi öldürüb, düşmәnçilik davamına səy edirik....\nXalqın ruhanilәri millәtlә bir yerdә çalışıb qәzetlәr nәşr edir vә deyirlәr: "Dur, ey yatmış, sübhdür!"\nAmma bizim ruhanilәrimiz qәzetçilәrә lәnәt oxuyub, millәtimizә deyir: "Yatın, ey durmuşlar, hәlә günortaya çox qalıbdır!!.."\nXalqın әyan vә әşrafı, xan vә bәyi millәtin qeydinә qalıb deyir: "Qorxma, ey millәt! Bir-birimizә arxa olub, özümüzü zillәtdәn sәadәtә çıxardarıq. Sizdәn dә himmәt, bizdәn dә himmәt, çalışalım!".\nAmma bizim әyan vә әşrafımız, xan vә bәylәrimiz hәlakәt dibinә atılmış millәtin içindә nicat üçün bir qәdәr səy vә tәlaş görüb deyirlәr: heç nә, evimiz yıxıldı! İş belә getsә, daha burada bizim "şәltәmiz işlәmәz!" Ona görә, ey millәt, sizdәn baş yuxarı qalxızmaq, bizdәn başınızdan aşağı basmaq, vuruşalım!"\nXalqın Dövlәt dumasına gedәn vәkili millәt ilә әlvida edib deyir: "Ey millәt, sizә hürriyyәt qazanmaq üçün can qurban edәcәyik! Özüm müzәffәr gәlmәsәm, mәğlub nәşimi vәtәnә göndәrәrlәr. Bir ciddi şey mәni qәmgin edirki, sizdәn ayrılıram!".\nBizim Dövlәt dumasına gedәn vәkil gecә әhli-әyalını başına yığıb deyir ki, necә görürsünüz mәni?! Gedib Peterburqda vәzir-vüzәra ilә hәmsöhbәt olacağam. Adımı qәzetlәrdә yazıb, mәni hәr yerdә tәrif edәcәklәr; onda görün Peterburqdan sizә nә qәşәng şeylәr alıb gәtirәcәyәm. Bir o mәni sevindirir ki, bu vәhşi, qanmaz, rus demişkәn "diki, nekulturnı" adamların üzündәn qurtarıb Peterburq kimi obrazovannı, yerә gedirәm!\nXalqın kişilәri bir-birinә mәdәd yetirib dövlәtli kasıba, qüvvәtli zәifә, elmli elmsizә arxa olub deyir: "belә olmasa, işimiz düz gәtirmәz, yox olarıq!".\nBizim kişilәrimiz bir-birinin ayağından çәkib, dövlәtli kasıbın, qüvvәtli zәifin, elmli elmsizin üstünә minib deyir: mәnә belә xoşdur, altda qalanın canı çıxsın!".\nXalqın arvadları әrlәrini, oğullarını ürәklәndirib deyirlәr: "Gedin mәni düşmәndәn müdafiә edib, candan başdan keçin!"\nAmma bizim arvadlar әrlәrinә, oğullarına әyilib deyirlәr: "Qoy xalq bir-birini qırsın, alәm tәlәf olsun, tәki sizә bir şey olmasın!" Vә i. a....\nLakin bәdbin cavanlarımız şikayәtlәrlә ürәyimizi xarab etmәsinlәr. İstәsәk bizim dә ittifaqımız olar, istәsәk bizim dә işlәrimiz düzәlәr. İstәsәk biz dә sairlәr kimi sәadәtә meyl edәrik, istәsәk biz dә axırda mәsul olarıq. İstәsәk biz dә bunların hamısını istәrik. İstәsәk.... Vә bir dә mәxfi qalmasın ki, istәmәyә qalsa, nә var?! Bu bir çox çәtin şey deyil; istә, vәssalam!.


Şamaxı sakinini güllələyən yerlisi saxlanıldı - YENİLƏNİB\nŞamaxı sakinini güllələyən şəxs saxlanılıb.\nDaxili İşlər Nazirliyinin Şirvan Regional qrupundan Lent.az -a verilən məlumaat görə, hadisəni törədən Şamaxı şəhər sakini Əsgərov Vurğun saxlanılıb. Belə ki, naməlum səbəbdən Əsəgrov Vurğun Hacıyev Şəfaətə ov tüfənginin rezin gülləsindən atəş açıb. Hadisənin hansı səbəblə törədilməsi araşdırlır.\nŞamaxıda güllələnmə hadisəsi olub.\nAPA-nın yerli bürosunun xəbərinə görə, hadisə bu gün saat 19:30 radələrində qeydə alınıb. Rayon sakini, 1978-ci il təvəllüdlü Hacıyev Şəfaət Əlibala oğlu ov tüfəngindən açılan atəş nəticəsində sinəsindən və əlindən xəsarət alıb.\nYaralı Şamaxı rayon Mərkəzi Xəstəxanasının cərrahiyə şöbəsinə çatdırılıb.\nHadisənin hansı şəraitdə baş verdiyi məlum deyil.


Almaq Dəyişdirilməsi üçün Sony 19.5 V 3.3 Isə 6.5*4.4 Mm 65 Vatt Pcga-ac19v1 Pcga-ac71 вгп-вгп Ac19v43-ac19v44 вгп-ac19v48 пкг-705 - Aksesuarlar, Noutbuklar üçün / Xaricdetehsil.news\nEtiketlər: əvəz notebook HP batareya, əvəz karbüratör, əvəz поршневой, Ucuz əvəz notebook HP batareya, Yüksək keyfiyyətli əvəz karbüratör, Əvəz Çinin təchizatçılar dalgıç.\nBu adapter olmadan ipin(güc şnurunu), biz təklif edirik ki, böyük Britaniya/Aİ/ABŞ-ın qədər sizin üçün seçmək basın foto sifariş kabel(güc şnurunu) tələb olunur.\n-Bütün detalları əgər qaytarılıb üçün hər hansı səbəbləri müşayiət olunmalıdır icazə geri malın (nömrəsi RMA), lütfən bizimlə əlaqə saxlayın qarşısında qayıdışı. Ətraflı qaytarılan olmadan RMA# olacaq gecikmə prosesi və ya göz ardı edilə.\n-Üçün batareya və ya batareyaları əlaqədar malların zəmanət olur etibarsızdır, əgər батарейный bloku idi səhv dolu, yüklü və ya yanlış hər hansı bir şəkildə və ya, əgər etiket və/və ya barkod etiket qaldırıldı və ya təhrif var.\n-Qaytarıldıqda mal alıcı qaytarılması yük.\nMən sizə zövq xoşbəxt bir alış-veriş . Gözləyirik ki, sizin növbəti alış-veriş!\nÇıxış Gərginliyi: 19,5 BİR-3.3 V\nGiriş Tezliyi : 50/60Гц\nBoy interfeysi dc : 6.5*4.4 mm\nÇıxış Tok: 3.3 v\nGiriş gərginlik: 100-240 V~İSƏ 1,3\nModel Nömrəsi: üçün Sony 19.5 V 3.3 isə 6.5*4.4\nNövü adapter : əvəz ac adapter


Hikmet Eren: “Azərbaycan və Türkiyə əlaqələrinin strateji səviyyədə inkişaf etməsi, bəzi qüvvələri narahat edir” - Elnur ELTÜRK - TURAN-SAM : TURAN Stratejik Araştırmalar Merkezi - http://www.turansam.org\nHikmet Eren: “Azərbaycan və Türkiyə əlaqələrinin strateji səviyyədə inkişaf etməsi, bəzi qüvvələri narahat edir” - Elnur ELTÜRK\nTarih: 01.09.2012 > Kaç kez okundu? 2765\nHikmet Eren: “Azərbaycan və Türkiyə əlaqələrinin strateji səviyyədə inkişaf etməsi, bəzi qüvvələri narahat edir”\nTürkiyə baş nazirinin Azərbaycan səfərində bir çox məsələlərin müzakirə olunması gözlənilir və xüsusilə, bu səfər iki qardaş ölkə arasında əlaqələrin daha da inkişaf etməsinə böyük təsir edəcək.\nBu sözləri Ankaradan Avrasiya İqtisadi Əlaqələr Dərnəyinin sədri, “EkoAvrasiya” dərgisinin baş redaktoru Hikmet Eren Türkiyə baş naziri Rəcəb Təyyub Ərdoğanın Azərbaycana gözlənilən səfərini şərh edərkən bildirib.\n“Onu qeyd edək ki, son günlər regionda müxtəlif proseslər müşahidə olunmaqdadır. Həmçinin, axır vaxtlar Ermənistan silahlı qüvvələri cəbhə bölgəsində atəşkəsi müntəzəm olaraq pozurlar və bölgədə vəziyyəti gərginləşdirməyə çalışırlar. Bu Türkiyəni narahat etməyə bilməz və bölgədə sabitliyin yaranması Ankaranın birbaşa maraq dairəsində olan məsələdir.\nAzərbaycan və Türkiyə arasında əlaqələrin strateji səviyyədə inkişaf etdirilməsi, Ermənistan başda olmaqla bəzi qüvvələri narahat etməyə bilməz. Məhz, bu əlaqələri pozmaq üçün, müxtəlif fəaliyyətlər ortaya qoyulacaq. Amma, iki qardaş ölkənin inkişafının qarşısını almaq mümkün deyil və bu əlaqələr qırılmaz tellər üzərində qurulub”,-deyə H.Eren qeyd edib.


“Bakı Metropoliteni”nin yığılmış zərəri yarım milyarda yaxınlaşdı » Qlobal.Az\n"Bakı Metropoliteni" QSC 2019-cu ili 55,087 mln. manat xalis zərərlə başa vurub ki, bu da 2018-ci il ilə müqayisədə 0,4% çoxdur.\n"APA-Economics"in QSC-nin maliyyə vəziyyəti haqqında hesabatına istinadən verdiyi məlumata görə, ötən il "Bakı Metropoliteni"in cəmi aktivləri 2,451 mlrd. manat təşkil edib ki, bu da 2018-ci ilə ilə müqayisədə 1,7% çoxdur.\nCəmi öhdəliklər isə hesabat dövründə 5,3% azalaraq 54,043 mln. manata enib.


Bakı-Şamaxı-Yevlax avtomobil yolunda qəza baş verib\n12:51 07.12.2019 Qısa URL\nXəsarət alan olmasa da, avtomobilə və yol təsərrüfatına ziyan dəyib. Qəza zamanı yol ayrıcında olan işıq dirəklərinin ikisi yararsız hala düşüb\nBAKI, 7 dekabr — Sputnik. Bu gün səhər saatlarında Bakı-Şamaxı-Yevlax avtomobil yolunun 36-cı km-də yol-nəqliyyat hadidəsi baş verib. Sputnik Azərbaycan-ın xəbərinə görə, bu barədə Azərbaycan Avtomobil Yolları Dövlət Agentliyi məlumat yayıb.\nMəlumatda qeyd olunur ki, Bakı şəhəri istiqamətində hərəkətdə olan Qəbələ rayon sakini Maqsud Əliyevin idarə etdiyi 45 BL 581 dövlət nömrə nişanlı "VAZ 21043" markalı minik maşını naməlum səbəbdən idarəetmənin itirilməsi nəticəsində kənarları dəmir-beton maneələrlə bağlanmış yol ayrıcına daxil olub.\nXəsarət alan olmasa da, avtomobilə və yol təsərrüfatına ziyan dəyib. Qəza zamanı yol ayrıcında olan işıq dirəklərinin ikisi yararsız hala düşüb.\nPirşağı dəmir yolunda nə baş verib?


Bayram tədbirləri keçirilib – Naxçıvan MR Daxili İşlər Nazirliyi\nBayram tədbirləri keçirilib\nNaxçıvan Muxtar Respublikası Daxili İşlər Nazirliyinin Orta İxtisas Polis Məktəbində Dünya Azərbaycanlılarının Həmrəyliyi Günü və Yeni il bayramı münasibətilə tədbir keçirilib.\nTədbiri giriş sözü ilə Naxçıvan Orta İxtisas Polis Məktəbinin rəisi, polis polkovnik-leytenantı Kamil Məmmədəliyev açaraq müəllim kollektivini və kursantları bayramlar münasibətilə təbrik edib.\nQeyd olunub ki, daxili işlər orqanlarının ixtisaslı kadrlarla komplektləşdirilməsini təmin etmək üçün Ali Məclis Sədrinin 2018-ci il 5 mart tarixli Fərmanı ilə Naxçıvan Muxtar Respublikası Daxili İşlər Nazirliyinin Orta İxtisas Polis Məktəbi yaradılıb. Bu, muxtar respublikamızda gənclərə göstərilən növbəti qayğının bariz nümunəsidir.\nBildirilib ki, göstərilən diqqət və qayğı müqabilində Orta İxtisas Polis Məktəbinin pedaqoji kollektivi kursant və dinləyicilərin yüksək səviyyədə təhsil alması, daxili işlər orqanlarında gələcək xidmətləri dövründə qanunçuluğun, dövlətin və vətəndaşların qanuni mənafelərinin təmin edilməsi, ictimai təhlükəsizliyin qorunmasında üzərinə düşən vəzifələri yüksək məsuliyyətlə yerinə yetirmək üçün səy göstərirlər.\nTədbirdə Naxçıvan Muxtar Respublikası Daxili İşlər Nazirliyinin Təşkilat-İnspeksiya İdarəsinin rəisi, polis polkovniki Rəşad Seyidov Daxili İşlər naziri, general leytenant Fazil Ələkbərovun təbrikini məktəb kollektivinə və kursantlara çatdırıb.\nSonra Naxçıvan Muxtar Respublikası Daxili İşlər Nazirliyinin Veteranlar Şurasının sədri, istefada olan polis polkovniki Yusif Həsənov, məktəbin müəllimlərindən Şükür Məmmədov və Səadət Qasımova çıxış edərək tədbir iştirakçılarının bayramlarını təbrik ediblər.\nMəktəbin kursantlarından Miribrahim Qasımov və Həsən Yusifov göstərilən dövlət qayğısına görə minnətdarlıqlarını bildiriblər.


Rusiya ev alan azərbaycanlıların sayı artacaq?!\nRamil Osmanov: "Rusiyada yaşayan miqrantlar daha çox sahibkarlıq fəaliyyəti ilə məşğul olduğundan, ev alqı-satqısına da bilavasitə bu konteksdən yanaşırlar" Nüsrət İbrahimov: "Adətən, qiymətlər düşəndə alıcılar bazara daxil olaraq çox sayda ev almağa başlayır"\nSon zamanlar Rusiyada mənzillərin qiyməti sürətlə aşağı düşür. Məlumatlara görə, bu hal özünü hardasa 15-20 faiz civarında göstərir. Qeyd edək ki, Rusiyada ev almağa çalışanlar arasında xarici vətəndaşlar və yaxud orada işləyən miqrantlar da az deyil. Bunu oradakı azərbaycanlı miqrantlara da aid etmək olar. İndi isə orada mənzilin qiyməti aşağı enir. Bu fonda Rusiyadan mənzil alan azərbaycanlıların sayı arta bilərmi?\nQeyd edək ki, Azərbaycanın özündə ev alanlar arasında miqrantlar da xüsusi yer tutur. Rusiyada baş verən ucuzlaşma fonunda ev alınması prosesində miqrantalrın xüsusi çəkisi azala bilər. Hadisələrin belə cərəyan etməsi Azərbaycana nə vəd edir?\n"Əmlak Bazarı İştirakçıları" İctimai Birliyini sədri Ramil Osmanlı qeyd etdi ki, Rusiyada yaşayan azərbaycanlıların qiymət aşağı düşdüyü fonda bu ölkədə mənzilə sahib olmaq məsələsi sırf olaraq mövcud proseslərə bağlı bir məsələdir: "Miqrantlarla bağlı Moskvanın gördüyü tədğirlər zamanı daha çox paytaxtın Pakrov ərazisi və ətrafları olmaq şərtilə Rusiyada kütləvi şəkildə azərbaycanlılar tərəfindən mənzillərin boşaldılması prosesi baş verdi. İndi ola bilər, hadisələr müəyyən qədər sakitləşib. Rusiya-Azərbaycan münasibətlərində müəyyən qədər istiləşmə var. Sırf siyasi proseslərə bağlı olan məsələlərdən dolayı Rusiyada mənzil almaq istəyən azərbaycanlıların sayında müəyyən artımlar baş vermiş olar. Amma bilavasitə miqrantlarla əlaqəli olaraq Rusiyada ev alqı-satqısının həcminin artımı və yaxud azərbaycanlı miqrantların kütləvi şəkildə bu ölkədə ev almaları ilə bağlı məlumatlar mövcud deyil. Azərbaycanda olan miqrantların Rusiyada mənzil qiymətlərinin ucuzlaşması fonunda ora meyl etməsi də doğru deyil. Əksinə, müşahidələr göstərir ki, Rusiyadakı miqrantlar Azərbaycan bazarına daha çox mənzillərin qiyməti artanda, yəni bazar dinamikləşəndə maraq göstərir. Bunu bazardakı hadisələr də göstərir. Məsələn, 2009-2011-ci illər ərzində demək olar ki, Rusiyadan Azərbaycan bazarına daxil olan miqrant pullarının həcmi kəskin şəkildə aşağı düşmüşdü. Hətta bu sahədə ciddi məhdudlaşma müşahidə edilirdi. Bazarda Rusiyadan gələn alıcı tapmaq problem idi. Amma bu gün bazardakı alıcılar arasında monitorinq aparsaq, görəcəyik ki, Rusiyadan Azərbaycan bazarına daxil olan miqrantların sayında artım var. Rusiyada yaşayan miqrantlar daha çox sahibkarlıq fəaliyyəti ilə məşğul olduğundan, ev alqı-satqısına da bilavasitə bu konteksdən yanaşırlar. Yəni hətta mənzil yaşayış məqsədi ilə alınsa da, həmin obyektin gəlir gətirmə imkanları dəyərləndirilir. Bu məsələlər nəzərə alınmaqla miqrantlar tərəfindən Azərbaycan bazarına da maraq göstərilir".\n"MBA Konsaltinq" Şirkətinin rəhbəri Nüsrət İbrahimov bildirdi ki, indilikdə azərbaycanlıların Rusiya bazarında mənzil alması prosesinin sürətlənməsi istiqamətində aktivlik müşahidə olunmur: "Bir neçə gün bundan əvvəl Moskvadakı ev alqı-satqısı ilə məşğul olan peşəkar mütəxəssislərlə danışmışam. Onlar bildirdilər ki, rublla ifadədə mənzillərin qiyməti stabildir. Amma dollarla ifadədə isə qiymət aşağı düşür. Bununla belə, hələlik bazarda hansısa aktivlik hiss olunmur. Adətən, qiymətlər düşəndə alıcılar bazara daxil olaraq çox sayda ev almağa başlayır. Lakin indilikdə Moskva bazarında belə bir aktivlik gözə dəymir. Çünki insanlar daha çox gözləmə mövqeyi tutub. Belədə Rusiyada ev almaq oradakı azərbaycanlılar üçün də ciddi şəkildə maraq kəsb etmir. Hələ ki, bizimkilər oranı risqli bazar sayır. Ona görə də ev bazarına pul yatırmağa tələsmirlər. Belə olan halda Azərbaycandakı miqrantlar da hələlik Rusiya bazarına meyl etməyəcək. Ola bilsin, gələcəkdə proses onları müəyyən qədər cəlb etsin. Bu gün isə aktivlik olmadığından bazara əlavə alıcı da daxil olmayıb".


ABŞ-ın yəhudi və yevangelist xristian icmasının üzvləri Quba Soyqırımı Memorial Kompleksini ziyarət ediblər VİDEO - AZƏRTAC – Azərbaycan Dövlət İnformasiya Agentliyi\nABŞ-ın yəhudi və yevangelist xristian icmasının üzvləri Quba Soyqırımı Memorial Kompleksini ziyarət ediblər VİDEO\nQuba, 7 mart, Elxan Yusifli, AZƏRTAC\nAzərbaycana səfər edən ABŞ-ın yəhudi və yevangelist xristian icmasının üzvlərindən ibarət nümayəndə heyəti martın 7-də Qubada olub.\nAZƏRTAC-ın bölgə müxbiri xəbər verir ki, ABŞ-ın “Etnik Anlaşma Fondu”nun yaradıcısı və rəhbəri ravvin Mark Şnayerin və “İqls Vinqs” yevangelik təşkilatının icraçı direktoru, yepiskop Robert Störnsün rəhbərlik etdikləri nümayəndə heyəti ilə Quba Rayon İcra Hakimiyyətində görüş keçirilib.\nRayon icra hakimiyyətinin başçısı Ziyəddin Əliyev Qubanın tarixi, son dövrlərdə keçdiyi inkişaf yolu, burada yaşayan azsaylı xalqlar, rayondakı tolerantlıq mühiti haqqında ətraflı məlumat verib. Bildirilib ki, ölkəmizdə milli və dini azlıqların hüquqlarının qorunmasına xüsusi diqqət yetirilir. Azərbaycan dövləti əhalisinin çoxmillətli olmasını özünün tarixi nailiyyəti hesab edir və milli-mədəni rəngarəngliyi cəmiyyətin zənginliyinə xidmət edən amil kimi dəyərləndirir.\nNümayəndə heyətinin üzvləri öz növbəsində dövlətimizin dini konfessiyalar üçün yaratdığı şəraiti yüksək qiymətləndiriblər.\nGörüşdən sonra nümayəndə heyəti Qubada dağ yəhudilərinin yığcam yaşadıqları Qırmızı qəsəbədəki “Giləki” sinaqoqu ilə yaxından tanış olublar. Qonaqların diqqətinə çatdırılıb ki, buradakı yəhudilər uzun illərdir azərbaycanlılarla birlikdə, sülh və əmin-amanlıq şəraitində yaşayırlar. Dağ yəhudilərinin Quba ərazisində yığcam şəkildə məskunlaşmasının tarixi XVIII əsrin ortalarına təsadüf edir. Quba xanlığına Fətəli xanın rəhbərlik etdiyi dövrlərdə bütün ətraf ərazilərdə yaşayan yəhudilər buraya köçməyə başlayıblar. Həmin vaxt salınan yəhudi məhəllələrində 10-dan artıq sinaqoq inşa olunub. Qırmızı qəsəbədə yəhudilərin dini icması və milli mədəniyyət mərkəzi fəaliyyət göstərir.\nQırmızı qəsəbədə yəhudi və müsəlman dini icma üzvləri ilə görüşdə nümayəndə heyətinin diqqətinə çatdırılıb ki, Azərbaycan müxtəlif xalqların mehriban şəraitdə yaşadığı multikultural ölkədir. Etnik qruplar bütün bölgələrdə yığcam şəkildə yaşayırlar. Azərbaycanda qədimdən məskunlaşan ləzgi, tat, talış, udi, avar, xınalıq və digər çoxsaylı etnik qruplar dövlətin qayğı və himayəsini daim öz üzərlərində hiss edirlər.\nABŞ-ın yəhudi və yevangelist xristian icmasının üzvləri Quba Soyqırımı Memorial Kompleksini ziyarət zamanı ermənilərin törətdikləri soyqırımı haqqında ətraflı məlumatlandırılıblar. Bildirilib ki, Heydər Əliyev Fondunun dəstəyi ilə yaradılan Quba Soyqırımı Memorial Kompleksi 2013-cü il sentyabrın 18-də açılıb. Kompleksdə XX əsrin əvvəllərində Quba şəhərinin müxtəlif ərazilərinin görüntüləri, o zaman burada aparılan tikinti-quruculuq işləri, əhalinin həyat tərzi haqqında fotolar var. Burada quraşdırılmış sensor ekranlı monitordakı xüsusi xəritədə ermənilərin ötən əsrdə xalqımıza qarşı respublikamızın müxtəlif bölgələrində həyata keçirdikləri soyqırımı aktları barədə bir neçə dildə məlumat əldə etmək mümkündür.\nNümayəndə heyətinin diqqətinə çatdırılıb ki, Quba soyqırımı məzarlığı 2007-ci il aprelin 1-də ərazidə torpaq işləri görülərkən aşkarlanıb. Bundan sonra Azərbaycan Milli Elmlər Akademiyasının Arxeologiya və Etnoqrafiya İnstitutunun əməkdaşları tərəfindən kütləvi məzarlıqda geniş tədqiqat işləri aparılıb. Tədqiqatlar nəticəsində məzarlığın 1918-ci ildə ermənilərin yerli dinc əhaliyə qarşı törətdikləri soyqırımı ilə bağlı olduğu müəyyən edilib.\nABŞ-ın “Etnik Anlaşma Fondu”nun yaradıcısı və rəhbəri ravvin Mark Şnayer jurnalistlərə müsahibəsində bildirib ki, Azərbaycan tolerantlıq sahəsində dünyaya nümunə olacaq ölkələrdən biridir.\n“Biz müxtəlif dinlərin nümayəndələri olsaq da, birgəyaşayış modelini qorumalıyıq. Bu sahədə Azərbaycan modeli təbliğ olunmalıdır. Buradakı birgəyaşayış nümunəsi bizi birləşdirməlidir. Bu gün Azərbaycan multikulturalizm sahəsində bütün dünya miqyasında liderliyini qoruyub saxlayır. Azərbaycan etnik və dini azlıqlar arasında dialoq sahəsində hamıdan çox çalışır. Bunu Qubaya mənimlə birgə gələn xristian dostlarım da görüblər və onlar da bildirirlər ki, bu nümunə təbliğ olunmalıdır”, - deyə Mark Şnayer müsahibəsində qeyd edib.\nZiyarətçilər Quba Soyqırımı Memorial Kompleksinin xatirə kitabına ürək sözlərini yazıb, soyqırımı qurbanlarının xatirəsinə dualar oxuyublar.\nAZERTAG.AZ :ABŞ-ın yəhudi və yevangelist xristian icmasının üzvləri Quba Soyqırımı Memorial Kompleksini ziyarət ediblər VİDEO